text:
WILLEMSTAD — Den kuadro di e partidonan eliminatorio pa Mundial Rusia 2018, Federashon Futbòl Kòrsou ta serabu konosí ku e hungadónan di e selekshon nashonal di Kòrsou. Den e promé parti FFK ta introdusí e kipernan i e defensornan di e selekshon di Kòrsou.
KIPERNAN
Nòmber: Zeus de la Paz
Fecha di nasementu: 11 mart 1995
Ekipo: Jong PSV
Posishon: Kiper
Zeus de la Paz ta un hungadó di PSV A1 i Jong PSV. De La Paz a hasi su debut den futbòl paga durante e partido kontra FC Volendam dia 21 mart 2014. E ta biba na Nijmegen i e tabata forma parti di e ekipo hubenil Quick 1888 promé ku ela pasa pa e ekipo di PSV na aña 2007.
Na 2012 i 2013 Zeus a partisipá na 8 partido pa e selekshon nashonal di Kòrsou U-20 i pa e weganan di kualifikashon pa mundial di U-20. I awor e ta bai hasi su debut den e selekshon nashonal senior.
Nòmber: Rowendy Sumter
Fecha di nasementu: 19 mart 1988
Ekipo: Jong Holland
Posishon: Kiper
Un tremendo portero ku ta militá den nos futbòl lokal. Rowendy Sumter ta e aktual portero di Jong Holland i den pasado ela militá den e ekipo di Victory Boys. Tambe ela forma parti di diferente selekshon nashonal, manera e weganan di e di tres buèlta di Caribbean Cup na Jamaica.
Nòmber: Jarzinho Pieter
Fecha di nasementu: 11 novèmber 1987
Ekipo: Centro Dominguito
Posishon: Kiper
Un di e mihó porteronan di aktualidat aki na Kòrsou ta Jarzinho Pieter kual tambe a kai diferente biaha den e selekshon nashonal di Korsou i a fungi komo kiper prinsipal den e weganan di Caribbean Cup resientemente. Hungadó di e ekipo di Centro Dominguito.
DEFENSORNAN
Nòmber: Rhu-endly ‘Cuco’ Martina
Fecha di nasementu: 25 sèptèmber 1989
Ekipo: FC Twente
Posishon: Defenes ala drechi
Ken no konosé e kapitan di e selekshon di Kòrsou den e Caribbean Cup 2014? Rhu-endly Martina mihó konosí komo Cuco a kuminsá ku su karera na 2008 den RBC Roosendaal den e liga Jupiler i despues ela debutá den e ekipo di promé divishon, RKC Waalwijk. Na 2013 ela kambia di ekipo bai FC Twente kaminda e ta un di e hungadónan estelar di e ekipo.
Na 2011 Cuco a wòrdu selekshoná pa e weganan di eliminatorio di mundial i na 2014 ela wòrdu selekshoná pa forma parti di e selekshon di Korsou den e weganan di Caribbean Cup ku a logra yega te den e di tres buèlta.
Nòmber: Jason Wall
Fecha di nasementu: 10 dezèmber 1991
Ekipo: RKTVV Tilburg
Posishon: Defensa ala robes
E defensa relativamente hóben Jason Wall a kuminsá su trayektoria futbolístiko den RKTVV Tilburg. Ela hunga un temporada pa Jong Willem II i despues ela regresá RKTVV. Ela debutá den e selekshon nashonal di Kòrsou durante e weganan di Caribbean Cup na 2014 den kual e tabata forma parti di e tim básiko ku a hunga e partidonan ei.
Nòmber: Shelton Martis
Fecha di nasementu: 29 novèmber 1982
Ekipo: Osotspa Sariburi FC
Posishon: Defensa
Shelton Martis a kuminsá su trayektoria futbolístiko na Hulanda den SBV Excelsior i FC Eindhoven. Despues ela hunga na Inglatera i Schotland. Na mart 2009 ela hasi su debut den promé divishon ku West Bromwich Albion. Kuminsamentu di 2010 ela firma kontrakt pa 3 aña i mei ku su èks klup Doncaster. Den febrüari 2013 a kibra e kontrakt i un aña despues ela firma na Thailand ku e ekipo Osotspa Saraburi FC pa e temporada di 2014.
Na aña 2008 Martis a partisipá den 3 wega internashonal pa e selekshon di Antia Hulandes. Entretantu Shelton ta un di nos hungadónan mas eksperensia.
Nòmber: Gillian Justiana
Fecha di nasementu: 5 mart 1991
Ekipo: Helmond Sport
Posishon: Defensa ala robes
Di 2009 pa 2011 Gillian Juliana a hunga pa PEC Zwolle komo defensa riba ala robes. Na 2011 ela pasa pa Helmond Sport den kual e ta militá ainda. Di 110 partido ela skor 5 gol pa Helmond Sport.
Na 2011 Gillian a wòrdu skohe pa partisipá den e selekshon di Kòrsou i na 2014 esei tambe tabata e kaso durante e Caribbean Cup.
Nòmber: Darryl Lachman
Fecha di nasementu: 11 novèmber 1989
Ekipo: FC Twente
Posishon: Defensa sentral
Lachman a hunga den e ekipo hubenil Hellas Sport i AFC Ajax i na aña 2008 ela bai FC Groningen. Na òktober 2009 ela wòrdu promové pa e selekshon di promé divishon i dia 13 di dezèmber ela hasi su debut den e partido kontra Sparta Rotterdam. Riba 21 di aprel 2011 ela firma kontrakt pa 2 temporada serka FC Zwolle. Riba 9 di dezèmber di e mesun aña su kontrakt a keda alargá ku 1 aña te ku ‘zomer’ 2014. Durante ‘winter’ di 2014 a bira konosí ku e ta tin un akuerdo ku FC Twente.
Tambe Lachman a wòrdu yamá pa partisipá na e pre-selekshon di Jong Oranje. Lachman a hunga na 2009 i 2010 den 2 wega ofisial di ‘Nederlands Beloftenvoetbalelftal’ kontra un kombinashon di e timnan Bayern München ku N.E.C. Tambe ela hunga 2 wega den e selekshon hulandes U-20.
Awor ta toka turno pa e hasi su debut den e selekshon nashonal di Kòrsou.
Nòmber: Dustley Mulder
Fecha di nasementu: 27 yanüari 1985
Ekipo: Apollon Limasso
Posishon: Defensa ala drechi
Mulder a wòrdu krea futbolistikamente na e akademia di futbòl; Feyenoord Jeugd Academy. Na 2004 ela hasi su debut den e tim di Feyenoord, SBV Excelsior. Durante 2 temporada ela hunga 46 partido i a anotá 4 gol. Na 2006 Mulder a kambia di ekipo bai RKC Waalwijk, kaminda e ta tin un lugá fiho durante 5 temporada. Na yüni 2010 ela bai Bulgaria den e ekipo Levski Sofia. Ela mira akshon 95 bia durante 4 temporada i ela anotá 2 gol. Na yüli 2014 Mulder a firma un kontrakt di 1+1 aña ku e ekipo Cypriotische Apollon Limassol. Ela hasi su debut dia 21 di ougùstùs 2014 komo suplente kontra Lokomotiv Moscow den un wega di UEFA Europa League.
E ta bai hasi su debut den e selekshon di Kòrsou.
Nòmber: Derwin Martina
Fecha di nasementu: 19 yüli 1994
Ekipo: RKC Waalwijk
Posishon: Defensa ala drechi
E defensa hóben Derwin Martina a kuminsá su trayektoria hubenil den AFC Ajax. E la kuminsá komo delantero pero pa fin di e kampionato 2011/2012 su entrenadó, Said Ouaali a dun’é e posishon di defensa riba e ala drechi i a kompar’é ku Michael Reiziger. Durante e kampionato 2011/2012 Martina tabata pertenesé den e selekshon di Jong Ajax ku tabata kai bou di e liga Jupiler. Riba 25 di yüni 2014 RKC Waalwijk a duna di konosé ku Martina a wòrdu atkerí sin transferensia for di Ajax. Martina a firma primeramente pa 2 aña pero ku opshon di por a keda un temporada mas. 8 ougùstùs 2014 Martina a debutá ofisialmente den RKC, kual tabata un partido di promé divishon kontra Roda JC ku a pèrdè 3-2.
Derwin Martina a hunga algun partido pa e selekshon hulandes U-16. Riba 20 di febrüari 2013 Martina a hasi su debut den selekshon nashonal di Kòrsou durante e partido di Kòrsou kontra Mexico U-20 kaminda nos a pèrdè ku e skor di 3-0. Tambe ela hunga den e partido kontra El Salvador riba 22 di febrüari 2013. Na òktober 2014 durante un buelo pa Kòrsou pa reforsá nos selekshon nashonal, Martina a sufri 1 leshon na su brasa. Danki Dios tur kos a kana bon kuné i djabièrnè aki e tambe lo hasi su debut den nos selekshon nashonal.
Nòmber: Soranley Tomsjansen
Fecha di nasementu: 21 mei 1984
Ekipo: Centro Barber
Posishon: Defensa ala robes
Tomsjansen ta otro di Kòrsou su tremendo defensanan ku ta militá den e ekipo di Centro Barber despues di a forma parti pa largu tempu di Hubentut Fortuna. E meskos ku mayoria di e hungadónan tambe a partisipá den diferente selekshon entre nan e selekshon ku a partisipá na Caribbean Cup aña pasa.


c: text/html

text: Señora no a logra bay Misa di Aurora mirando cu e tabata envolvi den accidente dilanti port’i Misa na Tanki Leendert. Tabata mas o menos 5’or di mainta riba e caminda di Tanki Leendert na altura di e Misa, ora cu un Jeep Wrangler color blauw maneha pa un señora a bay pa lora pa asina bay asisti na Misa di Aurora. E no a logra mirando cu net ora cu el a bay lora na su banda robes, un Honda accord (RHD) a bay pas’e den banda y accidenta y djey bay dal den un pickup cu tabata para den “parkinglot” di e Misa. Ambulance a presenta na sitio pa asina check un que otro cu e personanan envolvi den e accidente. E pasahero den e RHD a kap su lip debi na e impacto. E otro personanan tabata “stabiel”. E señora cu tabata maneha e Wrangler tabata cu lagrima na wowo pa motibo cu su Wrangler no por a move riba su propio forsa y cu el a perde e Misa di Aurora. A detene e chauffeur di e RHD mirando el a surpasa su limite ora Polis a pone supla.

robotstxt: allowed

filter: keep


text:
Polis a kita celular di mama cu tabata filma con polis tabata bati su yiu y a delete e grabacion!
Diadomingo anochi un patruya ta mira un motociclista pasa den verboden na e rotonde Tanki Flip y mesora a bay su tras y a start un persecucion. Polis a wak e motociclista y a reconose pero asina mes a bay su tras den un persecucion. Polis a avisa e otro patruyanan unda e motociclista ta biba y cantidad di polis a bay na e cas. Eynan ta unda polis a bay over na agredi e motociclista na mal ordo. E mama a pasa man pa su celular y a cuminza filma e abuso. Prensa cu tabata na e sitio a ser cori y lusa cu flashlight pa stroba grabacion pa evidencia di e abuso. Un primo cu a nota cu su familiar ta ser agredi a puntra kiko a pasa y pakiko polis ta maltrat’e e tambe a haya maltrato y a ser deteni. Un polis cu a wak cu e mama ta grabando tur cos a kita e celular di e mama y a bay delete e grabacion. Na yegada di e vehiculo di transporte a hiba e 2nan na warda di polis. Na e sitio polis a confisca un scooter cu tur su papelnan na ordo tambe.


text:
Siman pasa diahuebs ATIA a reuni cu algun miembro di fraccion AVP, Sr. Marlon Sneek, Sr. Rene Herde, Sr. Chris Dammers y Sr. Donny Rasmijn. Durante e reunion aki e miembronan di fraccion a sera conoci oficialmente cu e presidente y e directora nobo di ATIA.
Ademas a tuma e oportunidad pa discuti algun tema importante y cu por tin efecto riba e miembronan di ATIA. E temanan aki ta inclui algun decision cu a Sali for di e dialogo social pero nunca a wordo implementa manera palabra. Tambe a discuti temanan mas actual, manera e cambionan cu lo bin en efecto na januari 2017, e tema di pension y tambe proteccion di nos naturalesa y medio ambiente.
E miembronan di parlamento tawata hopi contento cu e reunion y e oportunidad di intercambia ideanan riba diferente topico y a pidi pa reuni riba un base regular pa asina por mantene e dialogo y linjanan di comunicacion habri entre parlamento y ATIA como e bos di comercio.


text:
Calculacion Subsidio di Salario
Pa asisti e dunado di trabou cu e decision si ta acepta e Subsidio di Salario a traha un tabel. E tabel ta duna varios ehempel na diferente nivel di salario, porcentahenan di perdida di entrada di benta premira y e efectonan di esaki riba dunado di trabou y e trahado.
NOTA: E ehempelnan ta indicativo so. Ningun derecho por wordo deriva di e informacion presenta den e tabel.
Notificacion importante pa tur dunado di trabou: Subsidio di Salario ta inclui e primanan social. Consecuentemente e dunado di trabou no por aplica e descuento ariba e primanan social di e dunado di trabou basa ariba e Plan di Alivio Fiscal di Departamento di Impuesto.
Por ultimo SVb ta recorda tur dunado di trabou pa verifica cu nan informacion di banco ta corecto den e sistema di MiSVb pa asina no tin problema ora di haci pago di e Subsidio di Salario.


text:
ULTIMO ORA.
BONEIRU.
PROME MORTO DEN TRAFIKO PA 2018.
Ayera 15 di mart 2018 alrededor di 11.45 di anochi un aksidente ku herido a tuma lugá riba Kaya Nikkiboko Nort na altura di kaminda ántes tabata Caribbean fasteners. Un outomobilista kier a kita na man robes, sin paga tinu riba e tráfiko kontrario, pa drenta e plenchi di parker patras di Misa di Playa i a alkansá un skuter ku tabata bayendo direkshon di Nikiboko. E hòmber ku tabata manehá e skuter a keda gravemente heridá. Ambulans a transportá e víktima pa hospital pa tratamentu médiko. E situashon di e víktima ta alarmante.
Departamentu di tráfiko ta sigui ku e investigashon.
UPDATE DI AKSIDENTE DI AYERA.
E hòmber ku inisialnan M.M nasé dia 5 di Januari 1974, lamentablemente a fayese a konsekuensia di e aksidente ku a tuma lugá ayera nochi riba kaya Nikkiboko Nort.
E kaso aki ta hiba nos na e promé morto den trafiko pa aña 2018.
FORSA NA FAMIA NAN DI E HOMBER MARTIJN MELOEN DI 44 ANJA DI EDAT KU A PERDE SU BIDA.
PAS NA SU RESTUNAN.


text:
Manera ya ta un tradishon den e temporada di kuaresma, Fundashon pa Konsumidó, den estrecho koperashon ku Inspekshon Ekonómiko di Ministerio di Desaroyo Ekonómiko, a hasi anotashon di preis di produktonan ku konsumidónan ta kumpra mas durante e temporada aki. Fundashon pa Konsumidó na su turno a analisá e resultado di e investigashon i ta publiká e resultado den un komparashon di preis, sakando e preisnan mas notabel afó.
E anotashon di preis a tuma lugá den e periodo di 14 pa 20 di mart 2017. Na e okashon aki Inspekshon Ekonómiko di Ministerio di Desaroyo Ekonómiko a bishitá 15 diferente establesimentu i a kontrolá preis di un kantidat di 146 produkto.
E supermerkado- i minimarketnan ku a keda bishitá ta: 2000, Arco Iris, Arti’s Otrabanda, Best Buy, Bon Bini, Boulevard Market Place, Centrum Mahaai, Centrum Piscadera, Colon Supermarket, Esperamos, Exito, Mangusa Rio i Mangusa Hypermarkt, Ruyterkade, i Vreugdenhil.
Mayoria di e produktonan ku a keda kompará ta komestibelnan òf produktonan di laman ku no ta kai bou di preis máksimo stipulá dor di Gobièrnu. E produktonan ta repartí den diferente kategoria, entre otro: tuna den bleki, salmou den bleki, saldinchi den bleki, uster, piská, bèrdura, maishi den bleki òf bòter, pitipuá, roi bit na blòki òf na slais, pitipuá i wòrtel, bonchi den bleki òf paki, sòpi den bleki, funchi i chukulati.
Mangusa Hypermarket i Arco Iris supermarket ta mihó surti
Segun e resultadonan di e komparashon di preis, Mangusa Hypermarket i Arco Iris supermarket a sali e supermerkadonan mihó surtí pa loke ta trata e produktonan ku a keda pre- selektá. Di e 146 produktonan ku a keda pre- selektá, e dos supermerkadonan aki tabatin 100 produkto den rèki. E di dos lugá ta bai pa Mangusa Rio Canario, kual tabatin un kantidat di 99 produkto i e di tres lugá ta bai Esperamos supermarket ku tabatin un kantidat di 97 produkto.
Mangusa Hypermarket i Rio Canario ta e supermarketnan mas barata
A base di e komparashon di preis. Fundashon pa Konsumidó por konkluí ku e dos Mangusa supermarketnan ta esnan mas barata pa loke ta trata nos selekshon di produktonan di kuaresma. Di e 146 produktonan ku nos a selektá, Mangusa Hypermarket tabatin 39 produkto na un preis mas abou i Rio Canario tabatin 38 produkto na un preis mas kumbiniente. Esperamos Supermarket ta keda na di tres lugá ku un kantidat di 20 produkto.
Diferensia grandi den preisnan di piska
Fundashon pa Konsumidó a nota un diferensia di preis bastante grandi pa loke ta trata preis di piska na e establesimentunan. Un kilo di filet di Salmou por ehèmpel ta kosta na Boulevard supermarket
- 49.95. Na Esperamos supermarket esaki ta kosta fl. 32.75. Pues, entre e dos establesimentunan aki tin un diferensia di preis di fl. 17.20, pa loke ta trata filet di salmou. Un otro ehempel ta preisnan di Tilapia. Mientras ku na Bon Bini supermarket 1 kilo di Tilapia ta kosta fl. 19.50, na Mangusa Hypermarket i Rio Canario e ta kosta fl. 6.99, kual ta un diferensia di preis di fl. 12.51. Por ultimo, karko ta e produkto ku tin e diferensia di preis di mas haltu. Na Arco Iris supermarket 1 kilo di karko ta kosta fl. 61.50 i na Centrum Mahaai esaki ta kosta fl. 41.63. Pues, un diferensia di preis di fl. 19.87
Tene na kuenta
Durante e investigashon aki solamente a hasi un komparashon di preis i no a tene kuenta ku e kalidat di e produkto. Teniendo esaki na kuenta Fundashon pa Konsumidó ta hasi un apelashon na tur konsumidó pa no aseptá produktonan inferior, pa paga bon tinu riba reglanan di higiena i wak bon loke bo ta kome. Mester ta asina, ku tur produkto ta bini ku un etikèt ku ta bisa kiko ta entre otro ingredientenan di e produkto i kon a prosesá esakinan.
Pa fasilitá i pa informá nos konsumidónan mas mihó, Fundashon pa Konsumidó a pone diferente preisnan di e produktonan pre- selektá aki den un tabèl ya asina kada konsumidó por tin un bista mas amplio na kua supermerkado ta mas kumbiniente pe hasi su kompranan. Pa kualke pregunta semper por tuma kontakto ku Fundashon pa Konsumidó na number di telefòn 462-6666 òf manda nos un mail na info@fundashonpakonsumido.org. Tambe por bishita nos wèpsait www.fundashonpakonsumido.org pa un bista amplio di komparashonnan di preis.


text:
Diamars pa 10:35 di mainta central di polis ta haya un jamada cu lo a wak un curpa sin bida na baby beach na altura di ex Nanki. Na yegada di patrouille ta topa cu e persona cu a jama y ta conta cu dos turista lo a aserce y bise cu nan a wak un curpa ta drief.
Polis ta cuminsa cu un buskeda hunto cu personal di Kustwacht . Despues di un rato personal di kustwacht a drenta awa pa wak si por topa cu e curpa. Pa 13:00 ta bin haya un curpa sin bida patras di ex Nanki. Pa 13:10 ta haya un melding via Kustwacht cu nan helicopter a bin wak un otro curpa ta drief banda di e rif na Rodgers Beach. Na e momento eynan tabata tin personal di marine ta train y na unda nan juda saka e curpa pone riba rif. Kustwacht a jega na e rif y a pone e curpa sin bida den nan boto y trese na e pier di ex Nanki.
Pa 14:45 Dr Texiere ta constata morto di e prome curpa sin bida di un hende homber inicial A.R.C. nacionalodad Venezolano y pa 14:50 dr ta constata morto di e di dos curpa haya sin bida . Ta trata di un hende homber tambe pero no a haya identificacion riba dje.
E curpanan a wordo tuma den beslag . E caso aki ta bou investigacion . Personal di BFTO, recherche y slachtofferhulp a presenta na e sitio di e sucedido.
Un danki na personal di brandweer y kustwacht cu a juda te na final. Cuerpo Policial ta manda palabra di condolencia na famianan di e fayecidonan .
Pendiente pa mas informacion di un cantidad di ilegal cu lo a wordo localisa na Colony durante dia awe.


text:
E servicio di awa ta permaence interumpi pa casi un di tercer parti di residente di Texas. Cu consecuencia persistente di corte di energia generalisa pa e clima devastador invernal y un infrastructura no prepara.
E number ta bahando, mas di 1200 sistema publico di awa ainda ta informa interupcion di servicio y hopi di nan ta hiba despliegue di aviso pa keinta awa, segun Gary Rasp, specialista di comision di calidad ambiental di Texas.
E problema ta sigui afecta mas di 8.8 miyon di persona. Rasp a bisa cu a anula 258 aviso pa hiba herbe awa. “E test di calidad di awa presenta pa comiion di calidad ambiental di Texas a confirma cu e awa ta cumpli cu tur rekisito regulatorio y sigur pa bebe.”
E problema di awa ta parti di efecto creciente provoca pa corte di electricidad. Famianan ta obliga pa drumi den casnan y auto. Nan ta busca cuminda cayente, bandona tratamento medico of usa sneeuw pa nan uso di baño.
Durante un conferencia, goberandor di Texas, Greg Abbott, a bisa cu un 30.000 persona ta sigui sin electricidad na su estado. E gobernador a bisa cu ta restaurando e servicio di awa na Texas y cu mas di 3 miyon di boter di awa a keda distribui cu yudansa di Guardia Nacional di Texas, e departamento di defensa di Merca y Agencia Federal pa maneho di emergencia.
E clima mas calido y retorno di electricidad a proporciona algo di alivio pa hende di Texas, pero hopi ta sigui sin awa potabel of den cas cu a keda daña pa tuberia kibra of inundacion.


text:
click
PLAY
Si tin problema pa Play,
purba un otro Browser. Por ehempel Firefox.
Bon dia, Boneiru
E talkshow mas skucha na Boneiru
djaluna pa djabièrnè 8’or di mainta, ku ripitishon 7’or di anochi
27 juni 2022 invitado:
Giovana Frans i Nara Timp
Fundashon Tienda pa Kosumido
28 juni 2022 invitado:
Tizania Sint Jacoba-Rooi i Marugia Janga;
Supsidio di hür
Parti 2: Nolly Oleana gezaghebber interino
22 juni 2022 invitado:
Nilva Wout i Blancaflor Nicolaas
Direktor i presidente di hunta di supervisor di direktiva di Skolnan Katoliko
Programa
Oportunidad pa skucha un programa un biaha mas
of tira un bista riba nos programashon
Puntrami 20 juni
Bon uso di papiamentu 21 juni
Mei ora pa bo salu 25 juni
Nos yunan 25 juni
Di nan pa nos 25 juni
Felis siman 26 juni
Djaluna pa Djabièrnè
06.30 Lanta kanta ku alegria (programa pa mucha)
06:45 Notisia Mainta
07:05 Musika
08:00 Bondia Boneiru - Bubui Cecilia
09:00 Musika - DJ Tuli
*Djabièrnè: Ripitishon Puntrami
09:30 *Djamars: Mangusa
10:05 Musika - Mientje Cecilia
12:00 Notisia Merdia
01:00 *Djamars: Bon uso di papiamentu - Arthur Sealy
*Djaweps: Ripitishon Bon uso di papiamentu
01:30 Musika - DJ Tuli
05:00 Notisia Atardi
05:25 Musika
05:30 *Djaluna: Puntrami - Curvin George
*Djamars: Ripitshon Mei ora pa bo salu
06:00 Slam Jam - Raynel Cecilia
07:00 Ripitishon Bondia Boneiru
08:00 Musika
Notisia Bon FM ta presentá pa
Bubui Cecilia i Francis Cecilia.
Djasabra
08:00 Notisia Mainta
08:15 Musika
09:00 Mei ora pa bo salu - Dr. Giovanni Frans
09:30 Nos yunan - Sentro pa Hubentut i Famia
10:00 Musika - DJ Tuli
12:00 Notisia Merdia
12:45 Musika
05:00 Di nan pa Nos - Arthur,Feliz i Ubaldo
06:00 Un pagina di rekuerdo - Claudette Domacasse
08:00 Musika
Djadumingu
10:00 Salsa y Mas - DJ Tuli
12:00 Musika
04.00 Laso Direkto ku Dios
04.30 Musika
05:15 Nos Fe Kristian - Iglesia Katoliko
05.45 Musika
08:00 Felis Siman
09:00 Musika
Di djaluna pa djabièrnè 10or i 11or di mainta i 2or, 3or
i 4or di atardi por skucha e boletin di kada ora.
BON F.M. 102.7 ta un emisora di radio di Boneiru for di 1995.
Dia 6 di sèptèmber 1995 e emisora aki a kuminsa ofisialmente ku su transmishonnan.
Ta trata aki di un emisora ku ta duna informashon den boletinnan di notisia i otro programanan informativo.
E emisora aki ta ofrese su oyentenan un selekshon di bon musika ku un variashon den
musika antiano, karibense, latino-amerikano i merikano.
- - -
Kada dia nos ta hasi esfuerso pa Boneiru tin
un BON radio, pa asina kumpli ku nos meta i nos nòmber.
Bon FM 102.7
Nos ofisina di studionan ta situa na Kaya Irlanda 11
Por tuma kontakta ku nos via telefon: Ofisina 717 2102 / Studio 717 3102
Òf via e-mail: bonfm@hotmail.com


text: ORANJESTAD, Aruba – 18 april 2020: Desde mayan diasabra 18 di april DVG ta introduci un cambio den nan maneho pa cu rueda di prensa. Durante weekend cu ta ensera diasabra y diadomingo e rueda di prensa di 2:00 lo wordo hala pa 7:00 pm. Esaki ta nifica cu riba diasabra y diadomingo lo tene solamente un rueda di prensa pa dia y esaki lo tuma lugar pa 7:00 pm. Den caso si ta necesario pa convoca un rueda di prensa extra ordinario esaki lo sosode. Den siman nos ta sigui mantene dos conferencia pa dia pa mantene nos comunidad bon informa.


text:
Kon nos por yuda?
Kuido ofresé
Dunadónan di yudansa semper ta kuminsá ku e proseso dor di hasi pregunta na abo komo persona ku tin mester di yudansa. Kon abo por forma na bo bida segun bo propio deseonan? Kiko bo mes por hasi? Den kua áreanan bo mester di sosten òf yudansa? E preguntanan ei ta para sentral den nos aserkamentu. Huntu ku bo nos ta reuní i klasifiká bo deseo, posibilidat i limitashonnan. Di einan nos ta ban traha riba loke pa abo ta importante.
Hopi bia na promé instante bo ke redusí bo kehonan. Nos tin bon tratamentunan pa esei. Pero bo ta mas ku bo afekshon òf malesa. Kisas tin otro kos tambe ku bo ke mehorá den bo bida. Por ehèmpel: kuida bo mes mas mihó, traha riba bo kondishon, anda di otro manera ku plaka i tempu, hasi kos agradabel ku otro hende. Ahustenan chikitu hopi bia por sòru ku bo ta sinti bo mas konfortabel den bo mes kurpa.
Klínika Capriles su meta ta pa klientenan haña e kuido ku ta kuadra ku henter e persona, salí for di e vishon ku no por separá kurpa i mente. Dor di intervení trempan, klínika ke prevení ku bo ta pega riba vários área di bida, tantu na kas komo na trabou. Un plan di tratamentu por konsisití di vários komponente:
- Kombersashon: terapia kognitivo di kondukta, sikoterapia, terapia den grupo, relashon òf famia
- Tèst i eksaminashon
- Tratamentu ku remedi
Tratamentu poliklíniko
Durante un tratamentu poliklíniko bo ta keda biba na kas i ta bai Poli pa kombersashonnan i otro tratamentu. Bai trayekto di kuido
Tratamentu klíniko
Den klínika ta asigná bo un lugá di biba temporal i anochi tambe bo ta keda riba tereno di Klínika Capriles. Bai trayekto di kuido
Kuido ambulante
Kuido ambulante ta nifiká ku e dòkter, sikólogo òf enfermera/bruder ta bini serka bo. E tratamentu òf guia ta sosodé gewon na bo propio kas. Bai trayekto di kuido
Un atmishon ta un suseso impaktante pa tur hende. E sosten di famia i amsitatnan ta hopi importante. Bishitantenan ta semper bon niní. Un kliente interná sigur ta apresiá ora yu, mayor, wela/tawela òf amigunan bin di bishita, ounke tin biá nan no por ekspresá esei bon. Kontakto ku mundu pafó, pafó di klínika ta importante pa e rekuperashon, alabes esaki ta duna distraishon i alegria.
Por pasa ku ta disidí na posponé bishita temporalmente. Esaki mayoria bia tin di aber ku e kondishon di e kliente interná. Esaki ta asosodé den deliberashon ku e persona di kontakto di e kliente.
Orario di bishita
Djaluna – djaweps: 07:30 – 12:00 or / 13:30 – 17:00 or
Djabièrnè: 07:30 – 12:00 or / 13:30 – 16:30 or
Komo esun ku ta referí, bo ta forma un parti importante den e dunamentu di yudansa. Abo huntu ku bo kliente ta determiná si un referensia ta nesesario. Bo por mèldu kliente pa diagnóstiko, tratamentu i guia. Banda di esei nos ta disponé di posibilidatnan pa yudansa agudo den kaso di un krísis sikiátriko.
Ken mag referí?
Pa un tratamentu mester di un referensia ofisial. Klientenan no por mèldu nan mes. Nan famia òf kuidadó tampoko no por hasi esaki. E dòkter di kas ta e úniko ku por referí pa Klínika Capriles. Tantu kliente komo famia òf kuidadó por pidi un referensia serka nan dòkter di kas.
Bo ta señalá den bo ambiente ku un hende mester di yudansa pa un problema mental? Konseh’é e ora ei pa tuma kontakto ku su dòkter di kas. Keda skucha e persona semper ta yuda. Kompañ’é bai dòkter tambe ta un bon manera pa sostené e persona.


text:
Trato no korekto ku klientenan di SDKK ta risibiendo.
Willemstad, 30 di mei 2022
Na Presidente di Parlamento
Señora Ch. America-Francisca
Wilhelminaplein # 4
Presente
Señora Presidente,
Pa medio di e karta aki, suskrito Amerigó C.M. Thodé Lider di Frakshon di Movementu Futuro Korsou (MFK) hasiendo uso di artikulo 96 di Reglamentu di Òrdu i tambe artíkulo 57 di nos Areglo di Estado, na nòmber di nos Frakshon ke pidi bo persona mas pronto ku ta posibel pa dirigí e karta athunto na minister di hustisia señor Shalton Hato pa preguntanan ku mi persona a hasi na e minister konserni
Di antemano un danki pa e koperashon.
Atentamente,
________________
Amerigó C.M. Thodé
Miembro di Parlamento
Lider di Frakshon MFK


text:
KRALENDIJK – ‘Ansianonan na Hulanda karibense hopi bia ta biba un bida di miseria pa motibu di pobresa i falta di previshon.’ Esaki ta sali for di un rapòrt di investigashon ku Defensor di Pueblo Nashonal ta publiká djamars.
‘Maneho ku ta garantisá e seguridat di eksistensha di hende grandi di edat’ segun e tratadó di keho ‘awor mester haña prioridat’. “Ku esaki gobièrnu mester kuminsá traha aworakí”, Defensor di Pueblo Nashonal Reinier van Zutphen ta bisa.
Relato doloroso
Pa e investigashon Van Zutphen a papia ku diferente hende grandi di edat i ousiliante den e munisipionan karibense Boneiru, Sint Eustatius i Saba. “Mi a topa relato doloroso”, e ta konta.
“Asina tin ansiano ku no por paga nan seguro di entiero mas òf ku ta biba isolá. Pero e di mas doloroso ta e relatonan di hende grandi di edat ku no tin kuminda tur dia. Esei a shòk mi, esaki no por.”
Medidanan di minister ta ‘insufisiente’
Dos luna pasá sekretario di estado Tamara van Ark di Asuntunan Sosial i Empleo den un karta na parlamento a anunsiá ‘ku lo tuma medida’ i ku e kompensashon di AOV (komparabel ku AOW na Hulanda oropeo) ‘lo subi na Hulanda Karibense”.
Pero defensor di pueblo ta haña e medidanan di e sekretario di estado ‘insufisientemente konkreto’. “No ta sufisientemente kla kua gobièrnu ta tuma kua pasonan i unda e direkshon ta keda. Tambe tur kos ta mustra manera ku e oumento di e AOV ku a anunsiá den e karta di Kamer lo no ta sufisiente.”
Hulanda Karibense ta dos bia mas karu
Ansiano ku solamente un kompensashon di AOV apénas por sobrebibí i hopi bia ta biba den pobresa grandi, e defensor di pueblo ta konstatá. “E gastunan di promé nesesidat di bida na Hulanda Karibense hopi bia ta kasi dos bia mas haltu ku na Hulanda Oropeo, miéntras ku e kompensashon di AOV ta mas o ménos igual na e AOW hulandes.”
“Gastu di biba ta haltu i kompranan ta karu. Hopi ansianonan apénas por paga berdura i fruta fresku. I hende grandi di edat ku por ehèmpel tin derechi riba ònderstant spesial (komparabel ku bijzondere bijstand na Hulanda) hopi bia no sa esaki pasobra tin falta di prevenshon di pobresa. Asina nan ta resultá mas lihé ainda bou di e límite di pobresa.”
‘Mesa karibense’ ta nesesario
E solushon rápido segun defensor di pueblo entre otro ta den forma di un asina yamá ‘Mesa karibense’. “Tur departamento ku un tarea den Hulanda Karibense mester konektá ku esaki, bou di guia di ministerio di Asuntunan Interior i Relashonnan den Reino”.
“Instanshanan di gobièrnu muchu bia ta sali for di nan propio tareanan, responsabilidatnan i bùdjètnan”, Van Zutphen ta bisa. “Nan no ta realisá sufisientemente ku nan maneho ta ta bini huntu serka hende di edat haltu vulnerabel na Hulanda Karibense.
Envolví e grupo na bista den e maneho
Defensor di pueblo ta haña ku gobièrnu mester wak e situashon di biba na e diferente islanan mas tantu ku e brel di e grupo ei. P’esei e ta boga pa envolví ansianonan i ousiliantenan pro-aktivamente den e desaroyo di e maneho.
Djárason Van Zutphen tabata na Boneiru i a papia ku representantenan di e instanshanan di gobièrnu i organisashonnan sosial tokante e rapòrt di investigashon Oog voor Ouderen in Caribisch Nederland (Ku atenshon pa hendenan grandi di edat na Hulanda Karibense).


text:
E diadomingo aki 29 di Mei AVP tabata den e bario di Bushiri cu dialogo riba BON COMUN. Mescos cu na Ayo y Noord e encuentro cu habitantenan di Bushiri na cas di Wina Tromp tabata exitoso y amabel. Na e pueblo di Bushiri a bini pa scucha pueblo y intercambia pensamento riba e deseonan pa cambio pa Aruba.
“Meta di un politica etico y servicio publico semper mester ta relata na un causa husto. For di principio di pensamento riba politica y servicio publico a busca un cuadra di referencia etico y husto pa ta e guia y e cuadra dentro cual ta duna contenido na accionnan di politica y servicio publico. Dialogo y refleccion riba e profundisacion aki ta forma parti di un serie di encuentronan cu AVP ta bai organisando den barionan, e lider di AVP mr. Mike Eman a splica na final di un encuentro comunitario asina den e bario di Bushiri. Parttido ta sigui den otro barionan.
Atendencia na e atardi di combersacion bao deleite di un sopi criyoyo tabata hopi fructivero. Eman a splica cu pensadornan profundo desde principio di politica a pensa hopi riba e pregunta fundamental di buskeda di e punto di orientacion pa politica y servicio publico. E pensadornan na cuna di filosofinan poltico di principio halto a bin na e conclusion cu eherce politica pa un pueblo su bienestar, su destino y futuro mester ta relata na locual nos Creador lo desea pa humanidad: eherce esfuerzo pa bida riba tera worde realisa mas hopi posibel den imagen di Reino di Dios, unda husticia y amor prohimo ta prevalece. Cu e strea di guia aki e pensadornan a conecta eherce politica na e concepto di BON COMUN (Bonum Commune; El Buen común; Algemene Welzijn; Common Good).
“Hunto cu esaki nos compromiso pa para uni cu Boso y lucha ainda mas fuerte pa transforma preocupacion, vision y ideanan nobo den un forza di cambio pa trece bek felicidad den hogarnan na Aruba”, un compromiso pa lucha pa cambio cu sigur ta resona den e situacion cu Aruba ta bibando, ta locual ta e line cora den e e mensahe di e lider di AVP, mr. Mike Eman.
Eman a dirigi su mes na e comunidad di Bushiri cu un sentido di convivencia, responsabilidad y un spirito pensativo. A aserca cada ciudadano cu e palabranan amigonan y a scucha hopi dolor, pena y sufrimento cu tin den e bario y hogarnan. Su mensahe na e habitantenan tabata cu sea cual sea e retonan nos dilanti, desilucionan cu nos ta biba, inquietudnan cu nos ta trabesando, confianza y speranza nunca nos mag di perde. Nos Creador a proteha nos cu e forza di alma y curpa pa cambia locual no ta bon y no ta husto, pa libra nos di tur malo y provee oportunidad husto pa felicidad pa un y tur. Esey ta un Bendicion cu ta bin cu responsabildad y compromiso na cual cada un di nos tin cu duna oido.
E lider di AVP mr. Mike Eman a afirma e compromiso aki y a subraya cu BON COMUN ta un condición sagrado cu mester worde garantisa y realisa pa un PUEBLO, COMUNIDAD y un PERSONA. “Awe mas cu nunca nos tin e tarea pa trece bek política y servicio publico riba e rumbo di orientacion ético y husto aki cu ta e BON COMUN. Ban haci e strea di guia aki atrobe nos punto di orientacion” mr Mike Eman a enfatisa bao hopi apoyo di esnan presente na e encuentro comunitario exitoso aki na Bushiri.


text:
Oranjestad-Diasabra cu a pasa Fundacion CRECIENDO tambe a participa cu e tremendo iniciativa di Aruba Doet, clausurando esaki cu un exito total y rotundo.
Despues di hopi siman di preparacion caminda hopi instancia, fundacion, organisacion y scolnan a inscribe nan trabou pa participa cu Aruba Doet, den transcurso di fin di siman nan a haya e oportunidad pa hunto cu voluntarionan durante un dia logra un meta mas.
Pa Fundacion CRECIENDO e oportunidad pa participa cu Aruba Doet pa logra un meta cu nan tin 2 aña trahando riba dje ta sigur un momento hopi grandi cu ta demostra cu e fundacion aki lo sigui lucha pa nan causa.
Fundacion CRECIENDO ta un fundacion relativamente nobo exstiendo solamente 2 aña cu ta boga pa e derecho pa tur mucha y hoben den situacion di risico haya e oportunidad pa conoce nan talento por medio di arte pa nan sigui crece den esaki. E fundadoranan di e fundacion aki ta kere firmemente den e metodo di arte terapia usando 5 diferente disciplina e.o. musica, hardineria, arte graphico, baile y teatro pa logra guia nan mucha y hobennan riba e caminda corecto.
Los di nan meta tambe nan ta conoci di ta yuda e grupo di mucha y hobennan aki cu tas pa bay scol, actividad den bario di San Nicolas y actividadnan creativo cu ta cuadra cu nan meta.
Bou di a e hala di Aruba Doet, Fundacion CRECIENDO trahando hunto cu Ministerio di Sector Primario y Santa Rosa a logra un soño grandi di e fundacion, cu ta drecha hardinnan den diferente bario rond di Aruba, cuminsando cu cuatro hardin den bario di De Vuyst , San Nicolas.
Den cuadro di e maneho di Sector Primario y Santa Rosa pa cu sostenibilidad di di matanan di fruta y berdura di Aruba, a logra hunto cu voluntarionan, manera Minsiter Otmar Oduber, ENNIA, Santa Rosa, Parlamentarionan y mas importante a conta cu e hobennan di e bario mes cu a uni pa ‘planta simia pa cosecha hobennan fuerte pa mañan.
Tabata un momento di hopi orguyo pa e hobennan aki pa mira tanto persona importante den nos comunidad uni pa yuda nan haya nan hardin cu lo aporta na nan conocemento diario y cu lo yudanan concoe un ofishi nobo. Los di esaki sigur e cosecha di cada mata lo bay na e hogar di cada un mucha y hoben di e bario aki.
Fundacion CRECIENDO kier gradici Minister di Sector Primario Otmar Oduber, Santa Rosa y Team, Oranje Fonds, CEDE Aruba, ENNIA, Parlamentarionan Sr. Baba Herde, Sra. Jenifer Arends-Reyes, Sra. Mervin Wyatt-Ras, Sr. Donny Rasmijn, Sra. Lorna Varlak, Sr. Norman Roos, Sr. Jeffrey Kelly, Sra. Desiree Croes, Giannis Group, Comicion Stichting de Vuyst, Reina Hubenil di Aruba Dana Arendsz y tur Voluntario cu a yuda di un forma of otro y a sali pa uni ya desde oranan trempan di mainta pa yuda nos muchanan den bario di De Vuyst.


text:
Djasabra último 18 di Yüni 2022 Fundashon pa Konsumidó a otorgá sertifikado na e promé grupo di kursista ku a partisipá na e kurso di presupuesto “Ku Bista riba Kada un Depchi”. Nòrmalmente e kurso di presupuesto aki ta tuma lugá den luna di Sèptèmber pero den kuadro di e kampaña Informá I Konsientisá nos a habri oportunidat den e temporada aki tambe pa un grupo por partisipá. Fundashon pa Konsumidó ta ofresé e kurso di presupuesto aki ku e meta pa ekipá e konsumidó ku konosementu pa asina e por enfrentá su retonan finansiero, hasi mihó eskoho I biba un bida balansá. E kurso tabata na enkargo di señora Melissa Corea I durante di e kurso Melissa a para ketu na puntonan importante manera situashon finansiero aktual, nos propio komportashon I mas ku klaro e manera efektivo pa traha un presupuesto balansá.
E anochi di entrega di sertifikado aki tabata unu hopi ameno kaminda señora Jessica de Palm a habri e anochi ku un palabra di bon biní . Señor Erwin de Mezas a hiba palabra komo parti di direktiva. Melissa Corea komo Beleids Medewerker Communicatie en Projecten I alabes e trainer di e kurso tambe a hiba palabra felisitando e kursistanan I tambe motivánan pa pone den práktiká tur e informashonnan ku nan a risibí durante di e kurso. Nevita Mezas di The Business Connection BV a trese un charla inspirativo pa tur presente. Nos por a konta ku representantenan di MEO ku tambe tabata tei presente. E team kompletu di Fundashon pa Konsumidó a traha duru pa organisá e anochi aki I nos por bisa ku esaki tabata un éksito. Trabounan ta bai sigui pa loke ta trata e proyektonan ku Fundashon pa Konsumidó tin pendiente pa e di dos parti di aña aki. Tur persona ku tambe ta interesá pa partisipá na e kurso di presupuesto “Ku bista Riba kada un Depchi”, keda pendiente pa e fecha nobo di inskripshon. Sigui Fundashon pa Konsumidó su pagina di Face Book Fundashon pa Konsumido pa asina bo no pèrdè niun informashon.


text:
Pa e parti di e tata cu no a reconoce su yiu por haya e derecho pa haci esaki door di ley, si en caso cu e yiu mes kier. Parlamentario Mervin Wyatt-Ras a splica di un parti di e ley cu tin den e Codigo Civil cu ta ser trata den Parlamento.
Esaki por sosode te hasta ora cu e tata no ta na bida mas. E mucha aki ta bay haya derecho riba tur locual cu e tin mester, tanto e derecho di alimentacion, e derecho di herencia, tur e derechonan aki e mucha aki ta haya. Esaki ta un cambio hopi bon pa motibo cu awendia tin hopi tata cu tin yiu y no ta carga e responsabilidad, papiando en general. E parti aki ta cay mas pa e vaderschap, pa motibo cu tin mas caso di tatanan, pero cu e ora cu e mucha mes por tuma e decision aki. Esaki ta duna mas sosten na e derechonan di mucha y esaki ta algo cu segun Wyatt-Ras, ta di admira.
E parlamentario a comenta cu e tata por bay corte, pero awor aki e mucha tambe ta haya derecho cu ora e bira mas grandi, cu e tambe por cana e caminda ey, caminda e por pidi e tata su fam y tur loke ta mara na dje.
Den e educacion, por bisa cu ora tin e diferente disputanan ora cu ta pasa e voogdij. E ta bisa tambe cu mester tin garantisa pa e mucha tin relacion cu ambos mayor. Cu ambos mayor awor aki, pa medio di Codigo Civil nobo, e mucha aki mester haya oportunidad pa tin un bon relacion cu ambos mayor. Tur dos mester duna di su banda pa nan por tin un bon relacion cu otro. Esey ta algo bon, pasobra den e caso awendia, bo ta haya cu hopi biaha ora di divorcio y tin hopi divorcio, ta haya cu e muchanan e ora ta wordo door di un mayor contra di e otro y vice versa. E ora e mucha mañan, den su futuro, e ta haya hopi problema cu su pareha, e no ta confia ningun hende, e ta haya problemanan di stress, etc. E ta influencia e mucha hopi y pesey tambe den e ley aki ta haci cu ambos mayor mester coopera y si cu e otro mayor no ta coopera, esun di e oportunidad habri pa e cana su caminda pa hues.
E ta duna e mucha aki den e ley aki, hopi derecho. Pesey mes, segun Wyatt-Ras, e articulo por ta e mayornan no ta hay’e bon, pero a lo largo tur mayor lo beneficia di dje, pasobra e mayor no kier mañan pa su yiu tin problema grandi pa motibo cu na e momento ey e tabata tin su problemanan. Tin cu reconoce cu e ta fastioso ora cu mayor por ehempel, e otro a corta e otro su orea y e mayor ta hopi rabia y ta bisa cu e mucha no por bay cu e tata of e mama, segun e Parlamentario.


text:
Dia 8 di febrüari 2021 ta 63 aña pasá ku e miembro di Konseho Insular dje tempu ei sr. Modesto “Chano” Margaretha (d.f.m) a lanta papia i dirigí su mes na Papiamentu na su koleganan den e sala di reunion. E echo históriko aki ku un miembro di Konseho Insular a hasi uso di su lenga materno durante un reunion di Konseho Insular a keda konmemorá dor di Presidente sra. Anna-Maria Pauletta i Miembronan di Parlamento den presensia di yunan di sr. Modesto "Chano" Margaretha.
Riba e potrèt bo por tuma nota di robes pa drechi: Presidente di Parlamento sra. Ana-Maria Pauletta, sr Ephraim Cijntje (ku a hiba palabra na nòmber di e famia Margaretha), sra. Jeannette Cijntje Margaretha, sra. Madeline Ilaria Margaretha, sra. Enid Carolina Margaretha, sr. Wilfrido Carolina i e Grefir di Parlamento sr. Silvin Cijntje.


text:
maud celaire
-
News
Maud y Dominique no ta logra medaya
Duo femenino Maud Celaire y Dominique Hopman no ta logra medaya di Brons y ta keda na di cuater lugar…Read More »
-
Uncategorized
Dia importante pa Aruba
Un dia importante pa Aruba den e deporte di Beach Tennis aki na Rosario Despues di 13 dia di competencia…Read More »
-
News
Maud cu Dominique a cuminsa na Rosario
Maud cu Dominique a enfrenta e equipo di Venezuela, Vallentina Carrero y Fabiola Beltran. Maud y Dominique a cuminsa aki…Read More »
-
News
Beach tennis ta sigi manjan
Beach tennis ta sigi manjan Manjan lo ta un otro dia di competencia pa e atletanan di Beach Tennis. Aksel…Read More »
-
News
Prome dia di competencia pa Duo Damas
Maud Celaire y Dominique Hopman ta conta di nan prome dia di competencia aki na Rosario. Maud Celaire y Dominique…Read More »
-
News
Maud y Dominique ta sigi
Maud Celaire y Dominique Hopman a enfrenta Maria Rivera y Francisca Gonzalez di Chile E duo di Beach Tennis femenino…Read More »
-
News
Maud a enfrenta Jessica
Maud Celaire a enfrenta Jessica Orselli di Argentina. Por a wak cu e contrincante di Maud tawata hopi fuerte y…Read More »
-
News
Maud ta cla pa inicia competencia
Despues di dos dia di entranamento Maud Celaire ta cla pa incia e competencia aki na Rosario#equipoaruba #rosario2019 Posted by…Read More »
-
News
Beach Tennis Femenino Rosario2019
Atletanan di Beach Tennis Maud Celaire y Dominque Hopman ta cla pa e weganan di Rosario2019.#equipoaruba #rosario2019 Posted by Comite…Read More »
-
News
Rosario2019 Beach Tennis Femenino
Duo di beach tennis femenino ta hopi contento di por representa Aruba den e Weganan di Playa Rosario 2019 E…Read More »


text:
Den resumen:
RCA, cariciando e liderato di e campeonato, cu ‘momentum’ bou nan halanan despues di nan victoria den ‘e clasico’. Ta keda di wak con Dakota lo reacciona den siman 9, despues di perde nan invicto den e fecha previo. Con lo sigui cu e ekiponan sorpresa? E bataya pa ‘top cuater’ ta intenso awor, pero, tambe e bataya pa ‘sobrevivencia’ den Division di Honor. Nos ta den un campeonato cu hopi golnan y algun di calidad hopi halto, e careda pa ‘goalgetter di campeonato’ tambe ta interesante pero al fin al cabo ta ‘team-work’ lo trece gloria en bes di prestacion individual den e deporte rey, e ‘team-sport’ futbol.
RCA vs La Fama
E prome partido di e siman nobo tabata entre RCA y La Fama. E tricolornan biniendo di nan victoria den e clasico unda nan a gana Dakota cu diferencia minimo di 1-0, p’asina yega mas cerca di e liderato di e campeonato cu momentum trei nan. La Fama cu ta den bon caminda despues di un comienso un poco complica, a cuminsa mustra speransa p’e parti final di e campeonato pa purba alcansa playoff.
E partido aki tabata bastante balansa entre e dos ekiponan aki, ta man’e un wega di ahedres, no lubida cu ultimo biaha e dos akiponan aki a topa cu otro ta e ‘speransa berde di Savaneta’ a sali victorioso y elimina RCA den e semi final di e Torneo AVB 2021. Niun di e dos ekiponan a domina e otro den e prome half di e wega, un partido sera, hopi tenso, ambos cu algun yegadanan.
RCA sin nan capitan Jeamir Howell Brokken den alineacion pero si cu refuerso di e estelar Steven Milchor Rua, ken tabata mesun skerpi cu semper den su hugadanan.
E prome gol a wordo anota pa RCA pa medio di Albert Francis na minuut 30, “killer” ta haya e bala foi Marc Jacobs na rand di area penal di La Fama, un poco na banda drechi, unda Francis ta hasi un media buelta y los un tiro duro di distancia cu ta banja e portero Gilbert Bautista di La Fama. RCA 1 – La Fama 0.
Despues di e prome gol, e tricolornan a man’e tene e bala mas y a cuminsa domina e wega un poco, cu bastante yegadanan, pero, sin por a concreta. Un partido cu no a mira gol mas p’e siguiente 89 minuut di e wega, un wega aspero, cu bastante carchinan y e no tabatin e lustro cu el a promete.
Na minuut 89, e wega a haya un tono di drama, despues cu La Fama a sali tur cu tur pa busca e empate, pero, net ora cu La Fama tabata hungando hopi bon, ta toka turno na Juan Villaraga di RCA pa anota y hasi e partido 2-0 p’e ekipo capitalino, un tiro di Evander Nedd cu ta bons for di un pia defensivo di La Fama, pero e bala ta bai cai net dilanti Villaraga, cu ta deposita e bala den net. RCA 2 – La Fama 0.
La Fama ainda no a baha cabes, e partido hopi “spannend” n’e punto ey (compensando p’e partido blando net momentonan prome), e Savaneteronan buscando tur avenida pa anota y busca un chens pa haya siquiera un punta pa nan esfuerso, cu poco tempo kedando den e wega.
E bataya a sigui te na final, y den tempo extra na minuut 90+2, Claudio Cavalcante, cu a bin ta e homber clave di e Savaneteronan den medio-campo, ta hasi un pase for di profundidad pa Sylvester Schwengle, ‘a hasimi corda e pase di Maradona pa Buruchaga anota e gol di victoria pa Argentina den e final di mundial 1986′, e capitan di tres pulmon ta anota pa corta e bentaha di RCA den un momento critico, pa hasi e wega RCA 2 – La Fama 1, cu algun minuut mas pa bai.
La Fama a laga tur cos riba tereno den e ultimo minuutnan, pero, “jammer” e gol di empate ey no a yega, dunando RCA e victoria cu a duna nan e liderato di e campeonato n’e punto ey.
‘King of the Match’ ta Marc Jacobs, un hungado versatil, un defensor cu por hunga riba hala como atakante, un velocista cu por crea wega tambe si mester, cu pasenan aserta, e por hasta hunga den defensa central ora mester.
Nacional vs Caravel
E partido aki, un masha importante mes, ya cu Nacional ta buscando na drenta den e bataya pa e cuarto posision riba tabla, un victoria contra Caravel den e wega aki lo trece nan hopi cerca mes (3 punta so) di e puesto codicia ey. Caravel c’un chens pa distancia nan mes mas di La Fama y Nacional, nan rivalnan mas cerca.
Nacional a cuminsa ta domina e wega aki, hungando bon, pero, ainda nan ta sin Jose Leonardo Pulido, nos no tin informacion ainda di e status di e hungado clave aki. En cambio, Nacional tin awor refuerso di Glenbert Croes, un bon hungado hoben di seleccion, di regreso den Division Honor for di Venezuela unda el a hunga den e di dos division cu Academia Rey di Barquisimeto.
Caravel a hunga nan wega, man’e nos tur sa, nan ta cuminsa trankil, studia e wega, reacciona debidamente, ahusta, cu pasenshi, wanta e resultado den un planteo defensivo, bon para riba cancha, buscando e contra golpinan di sorpresa, y poco poco drenta den e wega y “build up” pa e parti final di wega, un ekipo efectivo sin ta “flashy”.
Toch Nacional a hunga e wega cu nan tabata kier, dominado den posesion y cu yegadanan, apesar cu e no a cristalisa den e prome tempo ya cu e wega a keda empata na cero na halftime.
Den e segundo tempo Caravel a cuminsa gana y tene bala mas y mihor, rotando bala, y lansando dilanti cu hopi confiansa, y na mesun tempo teniendo e bala for di Nacional, bon iniciativa di e piratanan trei e esfuersonan di entre otro Jackson Theophile, Melrick Dabian y nan capitan Jean Marc Farro.
Asina mes ta Nacional ta habri anotacion pa medio di un gol di penalti di Devis Oliveros ora cu Charles de la Cruz a wordo tumba abou den area penal, Nacional 1 – Caravel 0.
Tur cos tabata mustra bon pa Nacional apesar cu Caravel tabata haya mas yegada den area penal di e dragonnan awor, esey ta te na minuut 59, unda Nacional ta keda cu diez hungado riba cancha debi cu Glenbert Croes, den su debut, ta haya dos carchi geel sigui pa protesta y ta word expulsa for di e partido.
Nacional toch ta keda tira dilanti man’e nada un cambia, kizas cu e strategia di ‘bo ofensiva ta bo mihor defensa’, incluyendo pressing halto na algun ocasion, y nan ta anota un otro gol, ora cu Devis Oliveros ta intercepta un bala net p’afor di area penal di Caravel y hasi un pase pa Joshua Aguirre cu ta pon’e bala den net. Nacional 2 – Caravel 0.
Caravel ta sigui hunga nan wega y ta aumenta e intensidad den ofensiva, man’e a spera c’un homber mas cu Nacional, mas ainda cu e entrada di dos di nan hungadornan clave, cu mente ofensivo, Hugo Robert y Ezra Bosnie, a cambia nan fortuna den e partido aki.
Nan gol di corta bentaha ta yega na minuut 81 pa via di penalti ora c’un tiro di Ezra Bosnie ta dal den man di un defensor di Nacional, Bosnie mes ta anota pa hasi e wega Nacional 2 – Caravel 1.
Nacional ta reacciona y ta sorprende anotando un gol mas na minuut 83 pa medio di Belzius Pudens, un delantero cu a drenta den wega net un minuut prome, un pase masha largo mes y skerpi di Leonardo Colmenarez p’e “assist”. Nacional 3 – Caravel 1.
Awor si e oncena di Angochi ta haya nan ta tira ‘tur cu tur’ dilanti pa salba siquiera un punta y si no pa hasta gana e wega mes cu nan bentaha nunerico. Na minuut 86, Jean Marc Farro ta hasi un pase largo den area penal net riba pia di Jackson Theophile cu a sa di pone e bala de net pa corta e bentaha atrobe, Nacional 3 – Caravel 2.
Caravel insistiendo y Nacional awor no ta keda cu otro opcion cu hala patras y defende e resultado, y e tres puntanan. Na minuut 90+3, Melrick Dabian den un atake ta wordo tumba abou den area penal di Nacional y ta haya un penalti, Ezra Bosnie ta anota atrobe poniendo e bala den ‘nobenta graden’, Nacional 3 – Caravel 3.
Esey mes tabata e resultado final, e ekiponan a parti punta. “King of the Match” ta comparti entre Jean Marc Farro di Caravel y Joshua Aguirre di Nacional.
Britannia vs Dakota
Esaki ta di bai ta un test duro pa Dakota despues di a perde nan invicto den e clasico e siman prome. Britannia c’un chens grandi pa mustra kiko nan por hasi den un wega grandi y impone nan mes den e campeonato aki unda nan ta den top cuater, pero, semper tabatin un “feeling” cu nan por mas.
Luis “Coco” Estrada a cuminsa den e partido aki y Jonathan Ruiz ta ausente for di e elenco di e pumanan di Piedra Plat, y Ricky Hodge ta bek p’e Dakoteronan, pero nan ta sin Joshua Gross y Derwin Donato.
Un partido balansa den e prome tempo, pero, Britannia a duna bataya, Dakota cu mas yegada y chens pa anota, algo hopi importante, e hecho cu nan no a sa di probecha no ta necesariamente debi na fayonan di punteria, e ta mas bien “mala suerte”, bala ta dal den tubo, un pia di un defensor net den caminda, bon intervencion nan di e portero Carlos Geerman, hopi factornan cu a preveni e gol di Dakota.
Dakota ta e ekipo cu mas gol anota den e prome rond di competencia (35 gol den 9 wega, average di ‘6 pa wega’). RCA ta e ekipo cu a permiti menos gol (6 gol so den 9 wega, average di menos cu un gol (0.66 pa cada wega).
Halftime a bai aden empata na cero gol. Den e di dos tempo Britannia a cuminsa hopi bon, na minuut 47 caba, den un hugada di dos pase so, foi nan mesun banda, Daniel Linscheer ta duna Luis Estrada e bala den “doelgebied” di Dakota, cu Nickenson Paul riba dje, y c’un agulo di tiro hopi dificil, portero Jahmani Eisden ta semi sali pero sin “commit” completamente, pero toch: ta con Coco a los e tiro ey anyway y haya e “angulo”? ta anota e gol di bai ariba. Britannia 1 – Dakota 0.
Dakota ta reacciona bon, of mas bien a sigui hunga nan wega cu nan tabata hungando caba den e prome tempo, cu tabata crea hopi chens pa nan. For di un tiro di skina Nickenson Paul ta kop e bala cu ta dal den tubo horizontal cai dilanti of patras di linea, nos no sa (no tin goal technology ainda akinan), despues un rechaso cu ta bai cai y pika dilanti Sebastian Montoya na rand di area penal, e ta los e tiro den un volley y empata e wega. Britannia 1 – Dakota 1.
Na minuut 58, Britannia ta haya un tiro di skina unda Luis Estrada ta tuma esaki masha liher mes, sorpriendendo Dakota cu tabata preparando p’e tiro di leu, un toke chikito el a hasi, “smart”, hayando Daniel Linscheer cu ya tabata banda di dje, na banda robes di e penalty box di e amarillonan, cu ‘niun’ defensa rond, sin presion, Linscheer a drecha e bala, hasta cambi’e pa su pia drechi y “shoot” e bala riba gol unda portero Eisden a haya su mes cu David Dubero y su mesun defensor Nickenson Paul den un “enredo” dilanti dje, blokeando su bista, bala a gewoon banja tur hende bai den net. Mi tin un “feeling” cu e cos aki tabata bon diseña, nos tin cu puntra Coco. Britannia 2 – Dakota 1.
Na minuut 81, Britannia ta demostra cu futbol, casi den su mayoria, ta un deporte di “momentonan di oportunidad”, y no semper ta importa si bo ekipo tabata domina e wega of no. E pumanan ta haya un freekick simpel den nan mesun teritorio, David Dubero, defensa central, cu tabatin un bon desempeño den e wega aki ta ‘wak un oportunidad’, e ta lansa un tiro hopi largo dilanti, hayando Coco Estrada coriendo n’e banda robes, e ta sprint bai laga Nickenson Paul, un stap dilanti e velos defensor, ta tur loke e tabatin mester, bentaha di ta na e bon banda tambe, kiermeen Paul a hay’e ta core n’e banda drechi di Coco (e banda menos desea), e bala ta cai perfectamente na rand di area penal unda Eisden ta sali bin pa blokea Coco, y esaki ta loft e bala cu su pia robes, riba cabes di Eisden, gol p’e pumanan, fenomenal! Britannia 3 – Dakota 1.
Dakota, sorprendi, ta reacciona apesar cu tempo a cuminsa bira cortico, y na minuut 87 ta haya un penalty cu Sebastian Montoya ta lansa pero Carlos Geerman ta tapa, pero, den e rebote Fernando de Sousa ta logra anota e gol di corta bentaha pa Dakota. Britannia 3 – Dakota 2.
Ainda Dakota a keda cu’n chens chikito, masha chikito si, debi na tempo, pa por lo menos haya un punta den e wega aki, y na minuut 91, ‘un biaha mas’ e tubo a preveni otro gol di Dakota, un tiro di Ricky Hodge a dal den bara horizontal. Helaas anto, e no tabata scirbi den e streanan pa Dakota e anochi aki. Score final Britannia 3 – Dakota 2.
Carlos Geerman, David Dubero, Daniel Linscheer y e hoben capitan Marcus Portier, entre otro, tabatin wega solido p’e pumanan. “King of the Match” ta Luis “Coco” Estrada, un homber di henter cancha, e motor den ofensiva, un hungado cu “tino”, e gran oportunista, algo asina importante den cualkier deporte.
Estrella vs Bubali
Partido aki tabata crucial pa sali foi zona di decenso (degradacion), ambos ekipo a sufri hopi te cu awor den e campeonato aki. Ambos ekipo tambe cu un elenco basta hoben y cu talento, cu ta algo bon pa futuro, pero den corto tempo awor?
E partido competitivo trempan, cu poco yegadana den zona di peliger. E oncena di Santa Cruz a anota y habri marcacion na minuut 15 unda Annuar Kock den un sprint te den area penal di Bubali ta los un tiro den careda, e bala ta touch levemente e pia di un defensor di Bubali y ta hasi un spin pa banja e portero Zymion Loopstok, Estrella 1 – Bubali 0.
Bubali toch ta demostra cu nan kier bringa p’e victoria, tokando bala, buscando manera, toch sin yegada skerpi den e ultimo 16, ta man’e cos cu Ethan Gumbs, cu a traha hopi duro, semper tabata su so dilanti p’e orguyonan.
Estrella tabata constantemente un peliger den contra-golpi, vooral ora cu e naranhadanan hasi pressing den medio campo, nan a sa di probecha den e zona di peliger.
Na minuut 36 Estrella ta aumenta bentaha cu un gol di cabes di Trevor Faro, foi un pase di Egbert Tromp. Estrella 2 – Bubali 0.
Estrella tabata parce ta den “cruise-control”, pero hopi ta bisa cu un anotacion di 2-0 den prome mitar semper ta un score peligroso p’e ekipo den bentaha, ya cu ainda falta hopi tempo di wega, bo ta cuminsa confia di mas, y e ekipo cu ta den desbentaha ta cuminsa bringa mas duro prome cu e wega slip foi nan por completo.
Bubali ta haya un gol di corta bentaha net prome cu halftime na minuut 43, un gol di distancia, p’afor di area penal, di John Zara, cu a caba di drenta den wega. Estrella 2 – Bubali 1, Bubali ta bek den e wega.
Despues di halftime, Bubali awor cu “momentum”, ta bataya duro, dominando trempan, y ta probecha di nan esfuerso, gol na minuut 51 di Jose Monsalve, pa empata e wega, Estrella 2 – Bubali 2, y bo ta wak, djies asina e bentaha di Estrella a somenta.
Bubali a bira hopi hambra despues cu nan a empata e wega, y a hera haya un gol mas ora cu Zarra mes ta faya un chens hopi grandi. Estrella na su turno a reacciona bon, y a cuminsa hunga un mihor futbol atrobe despues di a laga Bubali horta e momentum foi nan despues di a bai ariba 2-0 trempan den e prome tempo.
Estrella ta bolbe bai ariba den anotacion, mei mei di un awacero riba e veld di stadion Trinidad. Na minuut 78 ta Aldrin Lampe ta anota pa duna e santacruseronan bentaha atrobe den e partido. Estrella 3 – Bubali 2. Un tiro descumunal di p’afor di area penal.
Djeynan tambe ta man’e Bubali a perde focus un biaha mas, Estrella awor cu hopi chensnan di peliger, ta man’e e condicion fisico di Bubali a laga nan na caya. E golnan di Estrella a cuminsa bin un trei otro. Aldrin Lampe ta hera haya su di dos gol ora cu e ta “schaak” varios defensor di Bubali penetra den area penal hayando su mes cu portero Loopstok, cu ta salba e hugada, den e rebote Trevor Faro ta pone e bala den net, esey ta na minuut 84, Estrella 4 – Bubali 2, Faro su di dos gol di e wega (su di 5 gol den campeonato).
Aldrin Lampe mes atrobe ta bolbe anota na minuut 90 pa hasi e wega 5 -2 pa Estrella. Y net na final di wega ta Darvin Franken ta pon’e e “broche final” pa e 6-2 y un victoria importante pa Estrella cu awor a suma 7 punta y en bes di wak abou pa decenso por hasta wak ariba p’e bataya p’e “mei mei di tabla” y ken sa, hasta c’un chens chikito p’e puesto number cuater y playoff, ken sa.
“King of the Match” ta Aldrin Lampe, cu un bon desempeño general y su golnan den e partido aki (casi un hattrick).
Riverplate vs United – Partido di Siman
Riverplate tabata e ekipo sorpresa den e prome mita di e campeonato aki sin duda, un ekipo cu tabata den Division Uno y a haya un invitacion pa participa den e nivel mas halto di nos futbol. United te cu awor no a sera ni un punta riba tabla y desesperadamente ta buscando algo pa sobrebibi den Division Honor.
E partido a cuminsa hopi bon mes, United hungando sin nan goleador Denrick Lopez, bringando y hayando chensnan pa anota, sorprendiendo River cu no tabata cu mesun focus man’e ora cu nan a hunga contra Dakota of RCA. United ta un ekipo bastante bon “plantea” den e wega aki, cu disciplina riba cancha, y ademas hambra y ta “buscando algo di come”.
Un partido di “ida y buelta” trempan, pero ta United ta habri marcacion na minuut 12, ora cu for di un tiro di skina, despues di un “rebound” e bala ta haya pia di Cederick Lopez na rand di area penal, e bala ta pika y Lopez den un media buelta ta anota e gol p’e ekipo nortero. Riverplate 0 – United 1.
River ta contesta bayendo den atake despues di e gol den nan contra, ta man’e River a wordo sorprende trempan, pero kizas no tabata un sopresa mirando cos foi punto di bista di United. Den un counter ta United mes ta hera haya un otro gol un paar di minuut despues, unda Antonio Fawcett y Andrew Croes ta hasi ‘tironan mortal’ riba gol, un trei otro, unda e portero hoben Whilmerd Croes, a bolbe salba su ekipo cu un “double safe”, cu peliger di bai abou 0-2, sensacional.
No ta cu Riverplate no a bataya bek, esfuerso no tabata falta, pero nan no tabatin claridad den nan yegadanan, nan no tabata skerpi man’e United, vooral unda ta conta mas, den zona di peliger, dilanti gol. United tabatin comando di medio campo unda cu Ludwig Molenaar a hasi un bon trabou, y ora nan haya bala nan tabata hopi peligroso unda cu Miguel Suarez y Antonio Fawcett tabata hasi hopi cos dilanti, Riverplate no por a desifra e atakenan aki.
Husto ora cu River a cuminsa “build up” y hayando yegadanan, ta United ta bolbe anota, man’e un baño di awa friew p’e oncena di Playa p’abou. Na minuut 72 ta Miguel Suarez, ta man’e un recompensa pa su bon trabou, ta cuminsa un “one-two” cu Antonio Fawcett na banda robes, te den area penal di River, den final Fawcett ta lansa un bala riba gol, e bala ta banja e portero Croes pero ta dal den palo di gol, e ta bons sali riba pia di Suarez unda e ta anota e gol pa aumenta nan bentaha. Riverplate 0 – United 2.
United cu un bon bentaha awor, pero cu un desgaste fisico enorme, cu solamente dos hungado riba banki di suplente, y bastante tempo ainda den e wega. Na Minuut 78 t’e mesun director tecnico di United, Antonio Fawcett Sr. ta bisti uniform y drenta wega na lugar di Andrew Croes cu tabata basta golpea cu lesion, un tabatin otro manera, United tabata dicidi di wanta duro n’e tres puntanan aki “sea lo que sea”.
Pa hasi cos mas complica ainda, pa colmo Riverplate ta haya un penalty ora cu Luis Franken ta wordo tumba abou den doelgebied na minuut 84. Mario Da Silva ta anota e penalty pa Riverplate pa corta e bantaha di United, 1-2. E wega a bira hopi mas dramatico awor.
Na minuut 90+1 ora cu Riverplate tabata batiendo riba porta di gol di United, e norteronan ta lansa dilanti, United a kere mas den “bo ofensiva ta bo mihor defensa” y den un atake y yegada di Fawcett Jr. hunto cu Suarez, e bala ta bons sali fei area penal di River, encontra cu Ludwig Molenaar cu ta skop man’e t’un cayon, di distancia largo, bai den net via e ’90 graden’ pa sacudi e tres palonan di Riverplate, e gol agonico aki a duna United e bentaha di 3-1 cu masha poco tempo kedando den e wega.
River ainda a sigui bringa te final y na minuut 90+5 ta nan capitan, e incansabel Carlos L. Quandt ta anota un bunita gol di volley for di rand di area penal di United, pa trece River bek den wega den e ultimo parti di e drama aki. Riverplate 2 – United 3. Pero, lastimamente no tabatin tempo suficiente pa Riverplate hasi mas. Un victoria contundente di Sport Club United, nan prome puntanan di campeonato pa tene un poco speransa ainda pa sobrebibi den Division Honor.
United a hunga nan wega di anja contra Riverplate y a sali victorioso, ta hopi “uitblinkers” tabatin p’e oncena di Noord; Andrew Croes, Igmar Dirksz den defensa, Adrian Donayre den gol, Miguel Suarez, entre otronan. Nos “King of the Match” ta comparti entre Antonio Fawcett Jr. pa su wega dilanti, un teror pa River e anochi aki, y Ludwig Molenaar pa su wega den medio campo, su temperamento, y su gol fantastico pa “sella” e victoria aki pa United, bon mereci!
Te aki anto den 2021, nos campeonato ta bai den un receso cortico y mientras cu e ultimo druppel nan di sudor di futbol a wordo dispersa rib’e cancha di wega, cu esfuerso y dedicacion, batayando pa sali victorioso, alfin realisando tambe cu ainda falta hopi futbol pa hunga, nos ta apenas na mitar caminda di e campeonato aki. Awo ta tempo pa reuni cu famianan, pa celebra amor y pas den ‘e simbolo di un nacemento’, pa tambe habri un anja nobo cu optimismo pa un mihor mayan. Futbol lo bolbe bek pronto, p’awor nos kier desea bosonan, nos fiel siguidornan di ‘Futbol Aruba’, hopi bendision den e dianan di fiesta aki.


text:
Rooi Afo – Diabierna anochi algo prome cu 8’or informacion a drenta di un accidente na Rooi Afo.
Na yegada di polis nan ta constata cu ta trata di un auto, cu a bay dal contra un mata di kwihi.
Segun un testigo, e auto lo a slip birando e bocht y posiblemente na luga di primi brake e lo por a primi gasolin y bay dal contra e mata di kwihi.
E otro posibilidad ta cu e chauffeur lo por a bira malo na stuur, door cu e ta un persona diabetico segun esnan na e sitio cu conoce.
Na e sitio e chauffeur a cuminsa bira hopi inkieto y famia a cuminsa bira desespera, paso ambulance tawata tarda.
Parse cu den e impacto e lo a dal su pecho tambe.
Ambulance a yega y ela calma, ela wordo transporta pa hospitaal.


text:
UltimoNoticia:
Ta keda trece conscientisacion riba asuntonan di droga
Prevencion di abuso ta responsabilidad di tur
Proteccion di nos hubentud
Calidad den duna servicio
Abuso ta keda bin den famia
Mester ta disciplina cu diabetes
Factornan di comete un crimen
Negligencia di muchanan
Prome señalnan di persona cu dementia
Efectonan di abuso sexual
Mucha, hoben y adulto cu diabetes tipo 1
Meta di fundacion ta pa hende sinti nan mes na cas
Ta importante pa cada mayor ta envolvi den bida di nan yiu
Mester tin un bon enfoke y claridad den bida
Etapa y señalnan di abuso
Crimen bou di e hubentud
Actividad pa salud ta conta pa tur tipo di hende
Lo sigui traha riba campaña di prevencion
Violencia den famia a subi
Politica
Sue-Ann Ras: No tin duda cu mester mehora comunicacion, procesonan y tumamento di decision den enseñansa
18/05/202118/05/2021


text:
Willemstad – Invitadonan i miembronan di kuerpo konsular di Kòrsou a selebrá
djaweps anochi na Sta. Barbara Resort e di 70 aniversario di e organisashon.
E anochi a kuminsá ku palabranan di sekretario di Kuerpo Konsular Kòrsou
Kathryn Pruneti kende a representá dekano di e kuerpo Helga Mensing kende no
por tabata presente debí na malesa di un famia.
Kuerpo Konsular Kòrsou a keda fundá dia 22 di aprel 1944, riba petishon di
honorabel gobernadó di Kòrsou Doctor Piet Kasteel. Meta tabata pa fasilitá i
mehorá koperashon entre gobièrnu di Kòrsou i e komunidat di kònsùlnan
akreditá i tambe pa e relashon entre e kònsùlnan mes.
Kathryn Pruneti a bisa di ta orguyoso ku e kuerpo konsular pasando dor di
tantu kambio i reto polítiko, ekonómiko i sosial a kumpli ku su meta i di
por tabata un faktor positivo pa un mihó Kòrsou, su hendenan i paisnan
representá.
‘Awe, selebrando e aniversario di platina, mi ta hasi uso di e oportunidat
pa gradisí gobièrnunan insular di Kòrsou i tambe gobièrnunan sentral, pa e
sosten durante di último 7 dékada i mi ta spera sinseramente ku e koperashon
mutuamente benefisioso lo kontinuá den dékadanan benidero’.
A duna tambe atenshon spesial i un rekonosementu na Dr. Paul Ackerman,
kònsùl honorario di Israel i Antony Owers, eks kònsùl honorario pa Gran
Bretaña i Irlanda Nort pa nan kontribushon valioso na Kuerpo Konsular
Kòrsou.
Dr. Paul Ackerman a keda apuntá komo kònsùl na 1984 i e tabata den diferente
funshon den direktiva di Kuerpo Konsular Kòrsou inkluyendo komo dekano di
2005 pa 2007.
Antony Owers tabata kònsùl honorario pa Gran Bretaña i Irlanda Nort di 1997
pa 2013 i e tabata tambe tesorero den e direktiva.
Esnan presente a gosa despues di un konsierto di selebrashon spesial na
enkargo di Wim Statius Muller i Grupo Serenada i nan a eksperensiá un
tremendo entretenamentu musikal.
Dekano Helga Mensing tambe a manda un gradisimentu pa tur ku durante di
añanan a kontribuí i sostené Kuerpo Konsular Kòrsou.
Riba e potrètnan por mira momentunan durante di selebrashon di e di 70
aniversario di Kuerpo Konsular Kòrsou.


text:
Dos funcionario di ONU a condena e hunta militar di Myanmar na raiz di protesta contra e golpe militar cu a derota e gobierno electo di e pais. Un 114 persona a fayece durante manifestacion na 44 pueblo y ciudad rond di e pais.
Den un declaracion, Alice Wairimu Nderitu, asesora special di ONU pa prevencion di genocidio y Michelle Bachelet, alto comisionado di Nacionnan Uni pa derecho humano a insta forsa arma di Myanmar pa stop di mata hende, na e mesun persona cu nan mester proteha.
Funcionarionan tambe a condena e atake generalisa, letal y sistematico di e forsanan armada di Myanmar contra manifestante pacifico, manera otro violacion grave di derechonan humano for di momento cu a tuma poder dia 1 februari 2021.
E relator special di ONU pa Myanmar a bisa cu ehercito ta ‘asesinando den gran cantidad’ y a pidi mundo pa nan aparta di e hunta y stop acceso na armanan. Segun e ultimo recuento di Asociacion di asistencia pa presonan politico a bisa cu 423 persona a fayece na Myanmar for di e golpi militar.
Den esnan cu a fayece tin 6 mucha entre 10 cu 16 aña. A pesar di accion y asesinato di hende, algun manifestante a bolbe bay manifesta contra e forsanan arma di Myanmar. Residentenan a bisa cu forsa militar ta tirando indiscriminadamente na Yangon matando hende y otro hende muhe a fayece na Ywa, centro di Myanmar.


text:
Diaranzon merdia a drenta informe di un accidente cu hende herida na e rotonde di Bubali, mesora a dirigi tanto polis como ambulans na e sitio. Na yegada di e patruya a bin compronde cu aki ta trata di un accidente unda cu e dama chauffeur di un Toyota Passo biniendo for di nort no a mira e brommer cu tabata tras di e auto cu a bira y a bay subi caminda dal e brommer. Debi na e impacto y caida e motociclista a resulta herida na su pia. Na yegada di e ambulans nan a atende e victima.
1 thought on “Na rotonde Bubali un chauffeur no a mira auto tras di brommer y a subi caminda dal e brommer”
-
Mester scirbi cos drechi si: Na rotonde di Bubali un chauffuer no a mira un BROMMER tras di auto…..etc.


text:
Como Minister di Hustica na poder, Andin Bikker no tabatin vision y no tabatin maneho y awor cu e ta demisionario, tampoco e tin capacidad pa atende cu e ola di criminalidad cu ta pasando den comunidad.
Arthur Dowers di AVP a mustra cu ta increibel cuanto actonan di violencia, uso di arma di candela y arma blanco, atraconan den cas di hende y riba comerciantenan, ta tumando luga, mientras cu Aruba tin un minister demisionario cu parce ta demionario for di 2017 ora cu el a huramenta.
“For di prome dia di aña 2021 tin cantidad di casonan di uso di arma di candela tumando luga, cu a costa bida di varios hoben, agresion cu arma blanco den varios bario rond Aruba sin c’un dia Andin Bikker por a bin dilanti y mustra pueblo kico e lo bay haci pa contra aresta e situacion aki.
Ta mesun minister di husticia inhusto aki, ta esun cu a priminti pueblo cu e lo reduci crimanilidad asina cu e bira minister di husticia, cu e lo laga instala camaranan na casi tur cas rond Aruba, cu e lo percura pa cuerpo di polis ta bon ekipa y awor ta bin resulta cu ni computer e por a regla pa polisnan haci nan trabou miho.
Unico cos cu e gobierno di Bikker a haci, ta kita salario for di polisnan, reduci nan entrada a base di un plan cu su Prome Minister a presenta na Hulanda pero algo riba su maneho pa realmente reduci criminalidad, niks en nog eens niks.”
E unico logra di minister demisionario Bikker, ta su propio deseo di un dia a fungi como Minister di Husticia, pues su soño a bira realidad mientras cu pueblo mes no por drumi drechi y ta sufri di ‘nachtmerrie’ pa e maneho cu e minister aki a bin ta hibando.
Normalmente un minister demisionario ta keda haci cosnan rutinario te ora cu eleccion tuma luga pero lo ta bon pa Andin Bikker scirbi historia, bay den bukinan di historia politico di Reino Hulandes, como e prome y unico minister demisionario, cu ta tuma retiro ya cu hasta como demisionario, e no tin maneho pa proteha su pueblo.


text:
ORANJESTAD: Durante Conferencia di Prensa di Gobiernodi Aruba, Minister di Enseñansa y Deporte sr. Endy Croes, a elabora levemente riba e topico di “OpenbareAvondleergangen Aruba” (O.A.A).
Minister Endy Croes a informa cu ta trahando riba un rapport pa asina por tin un miho bista riba e maneho di O.A.A. Pa cu esaki Minister Endy Croes a pidi varios stakeholders den e area aki, entre otro, Inspectie Onderwijs y Directie Onderijs pa duna conseho di con pa sigui padilanti cu O.A.A.
Directie Onderwijs a scucha tur stakeholders pa asina traha un rapport cual lo conduci como conseho pa Minister pa asina portuma un decision final unda O.A.A. lo bay resorta y den kiforma prome cu bay over na habri O.A.A bek.
E titular di Enseñansa a duna di conoce cu e rapport final lo mester a wordo entrega siman pasa pero lamentablemente no a logra concretisa esaki. Tin informacion cu e rapport aki lo yega na Ministerio di Enseñansa e siman aki na undaexpertonan lo analisa e resultado pa asina por tuma e mihodecisionnan.
Minister Endy Croes a enfatisa e importancia y deseo pa tin trankilidad den e veld di Enseñansa. Gobierno ta sinti cu e comunidad tin falta pa educacion pa adulto y lo anuncia e fecha di comienso di e enseñansa aki manera e rapport kedacla y e decisionnan wordo tuma.
Minister Croes a sigui bias cu tur decision cu wordo tuma ta na bienestar general di esnan cu kier sigui e estudio y esnanden e veld cu ta duna estudio structuralmente, pa esaki ta sostenibel.
“Un poco mas pasenshi. E tema aki tin nos atencion mescos cu e demas problemanan cu nos a encontra y a resolve caba. Esaki tambe ta un di nan pero nos lo resolve tambe na un manera structural, Minister Endy Croes a termina bisando”.


text:
Dia Mundial di Telecomunicacion y Sociedad di Informacion, 17 di mei 2022
Tema: “Tecnologia digital pa personanan di edad y pa un enbehesimento saludabel”
Dia Mundial di Telecomunicacion y Sociedad di Informacion ta wordo celebra ariba 17 di mei di cada aña desde 1969, p’asina conmemora e fecha cu a lanta Union Internacional di Telecomunicacion (ITU) y cu a firma e prome Convenio Internacional di Telegraf na aña 1865.
Na principio tabata celebra e dia aki como “Dia Mundial di Telecomunicacion” y na maart 2006 a añadi e parti di “Sociedad di Informacion”. Un sociedad di informacion ta un sociedad den cual e uzo, creacion, distribucion, procesamento y integracion di informacion ta un actividad significante y impulsa mediante tecnologia di informacion y comunicacion (ICT). Ta denomina personanan cu por forma parti di e tipo di sociedad aki como usuarionan di computer of esnan cu ta haci uzo regular y efectivo di Internet. ICT ta un tereno cu ta dedica su mes cu sistemanan di informacion, telecomunicacion y computer.
Enbehesimento a bira un topico di suma importancia riba e agenda mundial ya cu e cantidad di persona mayor di edad ta crece cu un velocidad hopi mas rapido cu nunca antes den e historia mundial. Banda di esaki pa decadanan a considera e generacion di edad como un grupo vulnerabel y hasta un estorbo pa e generacion jong. Pero cu strategianan pa un enbehesimento saludabel y particularmente ICT por yuda transforma e stereotipo engañoso aki den un pensamento cu personanan di edad ta contribuyentenan balioso y ta impulsonan fuerte pa economia si instancianan compronde y probecha di e potencial ofreci door di e “silver economy”, cu ta defini como e mercado desaroya rond di e necesidadnan di e populacion di edad, cu e focus riba innovacion.
Riba e website di ITU (https://www.itu.int) por haya mas informacion tocante e tema pa e celebracion di e aña aki y download e publicacion “Ageing in a digital world – from vulnerable to valuable”. Meta di e publicacion aki ta pa conscientisa e sector di ICT tocante e importancia pa ta prepara pa e necesidad- y exigensianan di e poblacion cu ta enbehese. Esaki ta esencial p’asina cumpli cu e compromiso pa no “laga ningun hende atras“, mientras cu ta haci esfuerso pa logra e obhetivonan pa un Desaroyo Sostenibel den e agenda di 2030 di Nacionnan Uni.
Den e publicacion menciona ta elabora entre otro tocante e accesibilidad di ICT pa un y tur, sin importa edad of habilidad. Cu edad ta normal cu ta experiencia cambio- y limitacionnan cu por influencia uzo di ICT; sinembargo esaki no mester forma un obstaculo. Mundialmente ta existi normanan pa accesibilidad pa ICT pa logra asina algun meta specifico pa personanan cu cierto limitacionnan, manera entre otro: reduccion di capacidad visual, reduccion di capacidad di oido, reduccion di capacidad motorico, reduccion di capacidad cognitivo, sentimento di no tin balor mas den famia y sociedad, reduccion di contacto social resultando asina den isolacion y de bes en cuando depresion y perdida di vitalidad. Door di tene cuenta cu e normanan, ICT por compensa facilmente e limitacionnan menciona di manera cu politiconan y stakeholders por garantisa e desaroyo socio-economico di tur miembro di e sociedad, sin importa nan edad y capacidad.
Den cuadro di e esfuersonan di ITU pa cu e Decada di Enbehesimento Saludabel di Nacionnan Uni y e tema di Dia Mundial di Telecomunicacion y Sociedad di Informacion, ITU ta manda un invitacion pa participa activamente na conmemoracion, contribuicion y innovacion durante henter aña cu iniciativanan local y internacional pa acelera tecnologia digital pa persona di edad y pa enbehesimento saludabel.
Ministerio di Asunto Economico, Comunicacion y Desaroyo Sostenibel ta desea tur compania, comerciante, instancia y persona cu ta envolvi cu telecomunicacion y tecnologia di informacion y comunicacion un feliz Dia Mundial di Telecomunicacion y Sociedad di Informacion.


text:
Minister di Finansa den reunion cu Secretario di Estado Van Huffelen riba RAFT: Keda tene riba norma financiero pre-pandemia ta haci daño na gobernacion y na economia di Aruba
Ta bon pa haya un opinion di un tercer riba e factibilidad di e normanan cu tin awo riba mesa
ORANJESTAD – Hunto cu Minister President, Minister Maduro a reuni diasabra cu Secretario di Estado Van Huffelen riba locual mester bira e Ley di Reino pa supervision financiero RAFT. Pa e mandatario di Finansa ta importante pa Aruba por tin normanan adapta na e situacion post-pandemia, ya cu e situacion financiero despues di e pandemia ta uno hopi diferente cu esun di aña 2018 ora a cera Protocol cu Hulanda. Keda tene na normanan pre-pandemia lo duna resultado irealistico y ta haci daño na gobernacion y economia di Aruba. Pesey ta bon pa haya e opinion di un tercer riba e factibilidad di e normanan cu awo tin riba mesa.
Di LAFT pa RAFT
Desde aña 2015 Aruba conoce supervision financiero basa riba e Ley di LAFT. Den e relacion nobo cu Aruba tin cu Hulanda na unda cu Aruba ta haya fianza di Hulanda pa surpasa e pandemia, Hulanda a pone como condicion pa e supervision financiero existente wordo etala na nivel di Reino den forma di un Ley di Reino, Rijkswet Aruba Financieel Toezicht (RAFT). Di e manera aki Aruba lo conoce e mesun sistematica di supervision financiero manera esun di Corsou y Sint Maarten. Motibo pa e cambio di LAFT pa RAFT, ta e deseo pa Hulanda tin mas di bisa den e situacion di supervision, awor cu a haci fianza grandi na Aruba.
Norma financiero
E supervision financiero ta basa riba algun norma pa locual ta e nivel di deficit, debe y gasto di personal. Den e Ley di LAFT tabata tin norma financiero pa aña 2015 pa 2018. Ora esakinan a caduca, a acorda normanan nobo den e Protocol di aña 2018 cu mester conta di aña 2018 pa 2021. Na december 2021 a alarga e Protocol di 2018 cu dos aña mas te cu aña 2023. Debi na e hecho cu Hulanda ta presta Aruba placa, nan kier a mira e supervision den forma di un Ley di Reino y pa cu esaki ta negosha awor riba e normanan nobo pa e tempo nos dilanti. Te cu awor a logra pa negosha e norma pa gasto di personal y esun pa e debe, pero esun pa e deficit ainda Hulanda ta boga pa e norma ta un surplus pa aña 2023 bay dilanti. Teniendo na cuenta e efecto financiero di e pandemia y e hecho cu Aruba ta den pleno recuperacion, e norma pa un surplus di 1% equivalente na 60 miyon florin pa aña 2023 en adelante, ta uno hopi dificil pa por bay cumpli cun’e. Esaki lo significa den practica, por ehempel, un recorte den presupuesto di Pais Aruba di 287 miyon florin. Un suma cu lo
paralisa gobernacion y hunto cun’e lo tin efecto negativo pa economia di Aruba. Pa e motibo aki keda wanta na e norma pa deficit lo produci resultado irealistico.
Un tercer pa duna un opinion riba e norma
Pa por yega na un norma mas adecuado pa Aruba, ta pidi e opinion di un tercer persona. Hulanda kier pa CAFT duna su opinion riba e normanan. Di banda di Aruba ta pidi IMF pa indica si e norma cu tin te awor riba mesa lo ta uno factibel pa Aruba


text:
Training Bibliko pa kada kreyente totalmente Gratis.
GLOBALreach.org tin kursonan di evangelisashon, disipulado, i training den diferente idioma totalmente gratis. E kursonan aki ta duna bon enseñansa den e Palabra di Dios i ta e base pa training biblíko den hopi pais rònt mundu.
Tur luna, kreyentenan di mas di 170 pais ta download miles di kurso. Individualnan, gruponan chikí, klasnan di “Zondag School”, skolnan di Beibel, pastornan, tur ta uza e kursonan aki. Tur e kreyentenan aki tin e mesun meta: oumentá nan propio konosementu i komprondementu di e Palabra di Dios.
Por print mayoria di e kursonan aki. P’esei nos ta enkurashá bo pa print e kantidat di kopia ku bo ke, no ta importá kuantu! Tuma kontakto ku nos ofisina na Curaçao via globaluniversitycuracao@gmail.com pa otro kursonan den idioma Papiamento i pa informashon kon pa kuminsá, awe mes, un Sentro di Estudio pa Evangelisashon i Disipulado (SEED) na bo iglesia òf na bo kas!
GLOBALreach.org tin kursonan di evangelisashon, disipulado, i training den diferente idioma totalmente gratis. E kursonan aki ta duna bon enseñansa den e Palabra di Dios i ta e base pa training biblíko den hopi pais rònt mundu.
Tur luna, kreyentenan di mas di 170 pais ta download miles di kurso. Individualnan, gruponan chikí, klasnan di “Zondag School”, skolnan di Beibel, pastornan, tur ta uza e kursonan aki. Tur e kreyentenan aki tin e mesun meta: oumentá nan propio konosementu i komprondementu di e Palabra di Dios.
Por print mayoria di e kursonan aki. P’esei nos ta enkurashá bo pa print e kantidat di kopia ku bo ke, no ta importá kuantu! Tuma kontakto ku nos ofisina na Curaçao via globaluniversitycuracao@gmail.com pa otro kursonan den idioma Papiamento i pa informashon kon pa kuminsá, awe mes, un Sentro di Estudio pa Evangelisashon i Disipulado (SEED) na bo iglesia òf na bo kas!
Otro Rekursonan
Tuma kontakto ku nos ofisina na Curacao via globaluniversitycuracao@gmail.com pa otro kursonan den idioma Papiamentu i pa informashon kon pa kuminsá un Sentro di Estudio pa Evangelisashon i Disipulado (SEED) na bo iglesia òf na bo kas.


text:
ORANJESTAD – Diaranson mainta Minister di Husticia y Asuntonan Social Sr. Rocco Tjon hunto cu expertonan den e area social a reuni cu e ekipo cu ta forma parti di “Comision Pedagogico”, cual ta un colaboracion entre varios departamento di gobierno y fundacionnan importante den e mundo pedagogico, manera entre otro; Departamento di Asuntonan Social, Fundacion pa nos Muchanan, Wit Gele Kruis, Fundacion Respeta mi y Tienda di Educacion. E diferente instancianan a firma un acuerdo (MOU) pa conhuntamente traha riba varios nivel, unda ta traha pa mehora colaboracion entre departamentonan social y e fundacionnan local.
E comision pedagogico a nace for di e Interlandelijke Taskforce Kinderrechten cu ta activo desde aña 2016, di cual Aruba, Hulanda y e demas islanan Hulandes ta forma parti di dje, cu tin como meta prinicipal pa salvaguardia e derecho di nos muchanan, caminda por medio di cooperacion entre e paisnan di Reino y demas isla por comparti informacion y “best practices” cu otro. Pa Aruba sra Yvonne Bermudez ta embahadora di temanan cu tin di haber cu crianza y lanta mucha, y sra Sacha Geerman ta forma parti como miebro fiho pa Aruba den e Taskforce.
Despues di e conferencianan y consultanan riba nivel di reino e Interlandelijke Taskforce Kinderrechten Aruba a stipula 6 metanan di enfoke:
1. Stimula prevencion y crianza positive
2. Garantiza crianza sano y evita abuso di mucha
3. Desaroya rednan di proteccion
4. Stimula participacion di muchanan y hobenan
5. Guia professional na hoben y famia
6. Atencion special pa muchanan vulnerabel
Despues cu e Interlandelijke Taskforce Kinderrechten a institui e Comision Pedagogico Nacional a cuminsa traha riba un miho colaboracion, cu a resulta den un acuerdo (MOU) pa mehora e relacion y cooperacion entre e diferente instancianan, pa asina tambe conhuntamente traha riba metanan cu nan tin den comun. E MOU aki a percura pa tin un acuerdo di compromiso entre e partneran, pa asina comparti informacion cu otro, duna conseho unda mester, stimula cooperacion entre nan pa por ehempel den caso di proyectonan y campañanan por yuda otro pa yega nan metanan comun. Algun aspecto cu lo haya atencion adicional ta e desaroyo di “Safety Nets” pa nos muchanan, caminda lo percura pa actividadnan despues di scol, pa por sigui stimula e desaroyo social como tambe brinda atencion adicional na e muchanan cu ta cay den e categoria di mas vulnerabel.
Ademas, por medio di e canal aki, por monitor e desaroyo di e derechonan di mucha den nos region, como tambe intercambia experticio y conseho cu por aporta den e cumplimento di e meta principal. Actualmente pa e luna di November, e comision pedagogico ta preparando varios evento alrededor di e “Opvoed Week” cu lo tuma lugar di 18 di November pa 2 di December, y lo tin como dia central e “Dia Internacional di Derechonan di Mucha” cual ta dia 20 di November.


text:
E ultimo siman di Aruba su top Futbol lo culmina Diasabra 5 di Mei cu cuater candente weganan decisivo pa determina ken ta bay Play-Off y ken ta keda como e ganado di e campeonato regular. Ta hopi cos tin ainda den wega despues cu e actual campeonato a obsekia nos asina hopi den competicion, emocion, drama y bon Futbol. E competencia den e campeonato aki tabata tambe hopi “impredecible” pa ta honesto, ta bataya tras di bataya tabatin henter e anja aki pa determina ken ta e miho, ken ta bay play-off y tambe ken ta keda den Division Honor, pero tambe ken ta degrada. E liderato riba e tabla di posicion a cambia por lo menos tres biaha, asina tambe tabata e bataya pa ken ta bay Play-Off, tabatin hopi euforia pero tambe hopi desapunte. Tur esey ta culmina e weekend aki pa despues cuminsa e siguiente y dramatico etapa di Play-Off entre e cuater miho ekiponan di e futbol maximo di Aruba, pero tambe lo tin Play-Off di Promocion-Degradacion pa determina ken ta subi den Division Honor y ken ta baha pa Division Uno.
SV Deportivo Nacional vs SV La Fama na CDFF na Noord 6:30pm. Esaki ta un wega unda La Fama ya ta destina pa hunga den Play-Off di Promocion Degradacion hunto cu SV Caiquetio y dos ekipo cu termina den posicion 2 y 3 den Division Uno despues di nan Play-Off. Pa Nacional si e wega aki ta di suma interes ya cu sumando tres punto ganando e wega na lo suma 38 punto sperando cu si Dakota perde cu RCA den nan wega, ta Nacional lo keda den prome luga riba tabla.
SV Britannia vs SC Bubali na CDFF na Noord 8:30pm. E di dos wega di e fecha ey tabata di bai ta e wega mas dramatico e siman aki pero Bubali a perde nan wega cu Nacional Diaranzon ultimo, eliminando e orguyonan di Noord for di contienda pa Play-Off. Britannia ta bin di un victoria importante riba Nacional den nan ultimo wega. Toch tin drama pendiente, paso, si Bubali gana Britannia y RCA gana Dakota den nan wega, ta RCA lo bay Play-Off y no Britannia, esaki si lo ta un batacazo, Bubali ta hungando pa honor y Britannia ta hungando pa nan clasificacion.
SV Estrella vs ASV River Plate na CDGT na Dakota 6:30pm. Estrella, e campeon di Copa Betico, a clasifica pa Play-Off caba, pero, lo kier gana e wega aki paso ainda nan tin chens di keda na top di tabla di Division Honor si Nacional y Dakota perde nan weganan. Riverplate di Madiki, elimina caba for di contienda pa Play-Off, cu un bon temporada tras di lomba, lo kier cuminsa ‘build up’ pa e siguiente campeonato.
SV RCA vs SV Dakota na CDGT na Dakota 8:30pm. Esaki ta e ‘Derbi di Aruba’, e dos ekiponan cu mas campeonato na Aruba (tur dos cu 15 titulo), e wega aki semper ta importante, niun no kier perde, e fanaticonan tampoco! Dakota cu ya ta clasifica pa Play-Off, lo kier gana pa sigura e prome luga riba e tabla di posicion y considera nan mes e ‘campeon nan di campeonato regular’, bayendo Play-Off riba un bon momentum. RCA mester gana Dakota y spera cu Bubali lo sorprende Britannia ayanan na Noord cu un victoria, den e caso ey RCA lo drenta Play-Off den un manera sumamente dramatico. Keda pendiente cu Futbol Aruba!


text:
Charles Cooper Gabinete Pisas trahando pa bo: Mi persona i minister di Ekonomia reemplasante sr O. Martina a lansa e sistema di APP nobo pa I-PHONE ku yama a ABC CURAÇAO.
Charles Cooper
Gabinete Pisas trahando pa bo:
Mi persona i minister di Ekonomia reemplasante sr O. Martina a lansa e sistema di APP nobo pa I-PHONE ku yama a ABC CURAÇAO. Kaminda bo por hanja tur informashon di bus di ABC Busbedrijf realtime. Hopi versatil pa bo ta mas efektivo ku bo tempo i tambe pa bo sa informashon di bo trip.
Tambe mi a haña un presentashon di e SMART BUSSTOP ku ta ser desaroyá na Korsou i lo ta un produkto ku lo bai impaktá den mundu. Pronto lo nos informá mas di esaki.


text:
Reina Máxima a mustra hopi bunita den ros pa un compromiso pa inicia e luna di juni. E realesa a recicla su blusa Natan combinando esaki cu un carson hancho pa su bishita na Groninger Museum na Groningen. Máxima a luci e vestuario aki na juli pa e ceremonia digital di Appeltjes van Oranje social awards. Pa e ocasion aki el a complementa e outfit cu un sombre di hala hancho, coyar di perla y renchi di horea floral, cu segun a ser informa ta di Van Cleef & Arpels.
Máxima cu a cumpli 50 aña dia 17 di mei ultimo, tabata presente pa e inauguracion di e prome Children’s Biennale na Hulanda. E ta un exposicion interactivo cu e obranan di e artistanan di Hulanda y for di exterior. Trienta mucha embahador di e provincia di Groningen, a contribui pa creacion di e obranan di arte y diseño di e exposicion. Reina Máxima a haci un recorido den e exhibicion awe y el a papia tanto cu e artistanan como tambe e ‘kinderambassadeurs’. Mientras cu e reina tabata den e museo el a luci un tapaboca biña.


text:
WILLEMSTAD — Riba dianan 19 pa 23 novèmber 2015 FFK konhuntamente ku FIFA ta organisá un tremendo kurso di futsal. Constantine Konstin lo ta e instruktor di FIFA ku lo duna e kurso.
E kurso aki ta tuma lugá den sala di reunion di FFK i e orarionan di e kurso den siman lo ta di 16.00 – 22.00pm i den wikènt (djasabra i djadumingu) di 9.00am pa 16.00pm.
Ta hasi un apelashon riba tur klup pa inskribí kandidatonan [femenino i maskulino] ku ta interesá pa sigui e kurso i ku mas despues ta dispuesto pa traha pa engrandese futsal na Kòrsou.
Pa mas informashon òf pa inskripshon pa e kurso aki por pasa personal na FFK bou di ora di ofisina serka Sra. Amaryllis Lichtenberg-La Croes, por yama na e siguiente numbernan di telefon 7365040/7365042 i tambe por manda un mail na competitions@ffk.cw.
Inskripshon ta sera 16 di novèmber, pues abo ku tin e deseo di bira un bon entrenadó di futsal, esaki ta e oportunidat ku bo tabata warda, hasi lihé i inskribí awe mes!


text:
WILLEMSTAD — Federashon di Tènis di Mesa Kòrsou a saka djabièrne ultimo su hungadó di aña 2015. E hungadó aki a resultá Henny Metry ku durante 2015 tabata e hungadó ku tabata mas konsistente a base di bon resultado.
T’asina ku ta determina e hungadó di aña a base di ranking. Esun ku resulta na final di aña ku mas punto ta wòrdu deklará komo tal. Riba kalendario di federashon tin un kantidat di torneo ku ta valido pa ranking. E sistema di puntuashon ta wòrdu stipula den un reglamentu di ranking.
A partisipa durante 2015 33 hungadó na torneonan ku ta valido pa ranking i e top 3 di aña aki a resultá komo tal:
- Henny Metry ku 120 pto
- Sigmar Carmelia ku 117 pto
- Jaysron Mathilda ku 105 pto
Aña pasá tabata Dimitri Leon ku a resultá e hungadó di aña i Henny Metry a keda na segundo luga.


text:
WILLEMSTAD – E di dos grupo di Krus Kòrá Kòrsou konsistiendo di 12 miembro a sali djadumingu mèrdia pa St. Maarten pa bai presta ‘mass care’ n’e víktimanan di orkan Irma. “Nos ta bai remplasá e promé grupo ku a bai Sint Maarten siman pasá i ta biniendo bèk ”, Soraida Luisa-Molina di Krus Kòrá Kòrsou a bisa.
Huntu ku e grupo aki a biaha tambe sinku otro boluntario i dòkter Caroline Saleh ku ta bai asistí e hòspital di Sint Maarten den dunamentu di kuido médiko n’e víktimanan. “Si ta nesesario lo mi bai na kas di e hendenan pa duna asistensia médiko. Prinsipalmente e yudansa sikológiko ta hopi nesesario”, dòkter Saleh a bisa. Saleh lo traha konhuntamente ku dòkter Izzy Gerstenbluth ku ta na Sint Maarten.
E ‘mass care’ ta enserá asistensia médiko, repartishon di kuminda i produktonan di promé nesesidat i limpiesa di e kasnan di e damnifikadonan di Sint Maarten.


text:
FFK KU AKLARASHON RIBA PUBLIKASHONNAN DEN PRENSA!
FFK KU AKLARASHON RIBA PUBLIKASHONNAN DEN PRENSA!
Relashoná ku entre otro komentario i informashonnan publiká den prensa enkuanto e pèrsonanan, èks miembronan di direktiva di FFK ku ta outorisá pa firma na banko pa FFK, nos di FFK ta deseá pa aklará lo siguiente.
Despues di e elekshon pa direktiva na sèptèmber 2019, e direktiva nobo di FFK a kuminsá entamá e proseso pa:
1) nombra e pèrsonanan di e direktiva nobo ku lo firma na banko
2) formalisá e parti atministrativo rekerí na nos bankonan.
Den e totalidat di esaki FFK mester atmití ku aparte di e situashon di Covid-19 tin detayenan ku (t)a tuma(ndo) hopi mas tempu ku nos mes a proyektá i komo tal FFK ta den kontakto kontinuo ku e bankonan konserní.
Basá riba esaki FFK mester a sigui dependé di e pèrsonanan ku tabata den e direktiva anterior, kende a sirbi futbòl dignamente, pa sigui yuda i koperá ku FFK i futbòl pa por a atendé asuntunan finansiero. Esaki ta algu di kua nos di FFK ta sumamente agradesido na nan.
Mester enfatisá ku di parti di FFK, nos ta sigui traha pa pronto e asuntu aki ta kompletamente konkluí.
Ku saludo deportivo,
FEDERASHON FUTBÒL KÒRSOU
Shaheen Saad Elhage, Presidente


text:
Minister Rocco Tjon: A REUNI CU PERSONAL DI SPD PA ASINA AMPLIA RIBA E DESAROYONAN CU TIN ANDANDO DEN CUADRO DI SALUD MENTAL Y ADICCION
ORANJESTAD – Algun tempo atras Minister di Husticia y Asuntonan Social Rocco Tjon a bishita SPD, y ayera a invita e personal di SPD pa un reunion special, caminda a brinda un splicacion amplio di tur e desaroyonan cu tin andando riba e tematica di salud mental y adiccion.
Ta asina cu hopi bes ora ta papia di salud mental y adiccion ta pensa solamente riba respaldo, sinembargo, SPD ta hopi crucial pa cu e tematica aki tambe. A toca e tema di con ta bay surpasa e retonan den e tereno aki, a splicanan tocante e proyecto di “stichting hunto” y con esaki ta hinca den otro, cual lo consisti di un departmanto specifico pa atende cu e tematicanan aki pa mucha y hobennan. Banda di esaki, a papia tambe di e “building blocks”, pues e werkgroepen cu tin actualmente, cual ta trahando hunto pa concretisa e vision cu Aruba tin a largo plaso hunto cu PAHO.
Banda di esaki a toca tambe e parti legislativo, e parti di enseñansa, infrastructura, material, y financiamento. Pues un reunion sumamente positivo, caminda e personal mes a indica cu nan tambe ta wak e desaroyonan aki como uno positivo y a trece ideanan padilanti pa e parti di tecnologia manera software programs, cual ta algo hopi importante y un idea cu sigur lo conta cu atencion di Ministerio di Husticia y Asuntonan Social. Manera a bin ta menciona for di inicio, e personal ta para central den cada departamento, y pa e motibo aki, e ta importante tambe pa personal ta bon informa y involucra den dicho desaroyonan, y pa e motibo aki tambe nan ta forma parti di e stuurgroeop GGZ.


text:
Ultimo dianan pa bishita Caribbean Ties na Noord
Ultimo dianan pa bishita Caribbean Ties na Noord
MANA ta desea pa informa publico cu e ultimo dia pa bishita e exposicion internacional ‘Lasonan Caribeño, hende conecta, antes y awor’ na Convento di Imeldahof na Noord lo ta diarason dia 31 di augustus awor.
E exposicion ‘Caribbean Ties, people connected, then and now’ ta den su ultimo simannan pa publico. Esnan cu no a haya e oportunidad ainda pa bishita e expo aki, tin e oportunidad pa hasi esaki ainda riba dialuna, diarason y diahuebs entre 9’or di mainta te 3’or di merdia te e fecha menciona. Pues hasi uzo di e oportunidad den e ultimo dianan aki y bishit’e.
E exposicion Caribbean Ties ta resultado di un colaboracion entre e proyecto NEXUS 1492 di Universidad di Leiden, Fundacion 1403, MANA, diferente instancia Caribense y MUSEON na Hulanda. A investiga e historia indigena di Caribe for di e tempo prome cu Columbus y e resultado ta un historia for di punto di bista di e indigenanan y no for di punto di bista di e Europeonan. E exposicion ta enfatisa e similaridadnan den Caribe, cu ta resultado di nos herencia comparti. Si bo kier sa mas di historia di Caribe y Aruba miles di aña prome cu Cristo te awendia, bishita e exposicion unico aki prome cu su portanan ser sera dia 31 di augustus 2022.
Por bishita e kapel intimo di e Convento di Imeldahof, cu ta den su estado original y ta un encanto pa experencia. Sera conoci tambe cu e historia di Parokia di Noord, di e seurnan di Bethania cu a biba y traha na Imeldahof.
Publico ta bon bini riba dialuna, diarason y diahuebs di 9 or di mainta pa 3 or di atardi den luna di augustus. E banner di Caribbean Ties, colga na e entrada mas pazuid di e tereno di Imeldahof ta orienta bishitantenan. Entrada ta gratis


text:
[Video] Betico Croes durante campaña: “Libertad ta trece cune Responsabilidad”
Betico Croes a hiba e discurso aki (video) durante e campaña electoral pa eligi e prome Parlamento di Aruba (november 1985). Tawata un tempo cu basta reto considerando cu Lago a cera, cual e tempo ey tawata tin un impacto negativo hopi mas grandi compara cu e diferente ceramento di refineria mas recien. Desempleo tawata alrededor di 35% y entradanan a cay drasticamente. Tur esaki net prome cu e Status Aparte cu a wordo logra na 1983, lo bay na vigor. Enfrentando e crisis, MEP a dicidi pa
Betico Croes: Estadista Arubiano
Di un ‘much’i campo cu no tawata tin e derecho di bira minister’ pa e estadista mas respeta di nos pais. Un maestro di scol. Hopi lo a pensa cu un abogado of otro profesional lo ta un miho politico cu un docente. Pero kisas e abilidad di e docente aki pa splica y trece puntonan dilanti a dun’e un calidad cu hopi di su coleganan politico no tawata tin. Su carisma tambe tawata un elemento esencial den su carera politico. Y nos no mester lubida su conseheronan. Si e mes tawata tuma decisionnan


text:
Den Haag – Gobernador di Aruba S.E. Alfonso Boekhoudt a haci awe diahuebs 15 di september un bishita oficial na Arubahuis. Gobernador Boekhoudt a keda ricibi pa Minister
Plenipotenciario Suplente mr. Ady Thijsen y director a.i. Glenda Hernandez y personal di Arubahuis.
Gobernador di Aruba a wordo acompaña pa director interino di Gabinete di Gobernador Reinoud Pronk y adjudante di Gobernador Frank Plomp.
Gobernador di Aruba ta na Hulanda pa un bishita di trabao. Gobernador Boekhoudt entre otro lo presencia diamars 20 di september e apertura di Aña Parlamentario na Hulanda, mihor conoci como Prinsjesdag.
Nota pa redaccion: E potretnan ta cortesia di Arubahuis